BERDAMAI MENANG – MENANG DENGAN AZMIN, LALUAN ANWAR MENUJU PM8 TIADA LAGI GANGGUAN

Sehari sebelum berlangsungnya kongres AMK dan Wanita PKR esok, satu berita gembira muncul hari ini iaitu berlakunya perdamaian antara Anwar Ibrahim dengan Azmin Ali.
Buat pertama kalinya sejak lebih setahun lalu, Azmin petang tadi hadir mesyuarat Biro Politik PKR yang dipengerusikan Anwar di mana sebelum itu mereka berdua telah mengadakan perbincangan ke arah mengukuhkan parti di Bangunan Parlimen.
Dengan perdamaian itu, Azmin bersama penyokongnya setuju hanya ada satu kongres PKR iaitu di Melaka dan membatalkan ura-ura mengadakan kongres berasingan di ibu kota.
Dengan langkah itu, tradisi parti turut dikembalikan di mana Azmin selaku Timbalan Presiden akan merasmikan Kongres AMK dan Wanita PKR secara serentak, manakala Dr. Wan Azizah Wan Ismail akan melakukan perasmian penutupnya.
Dalam erti kata lain, perdamaian ini adalah keputusan menang-menang bagi Anwar dan Azmin serta menjadikan semua orang menjadi ceria serta gembira menghadiri kongres di Melaka nanti.
Perkembangan terbaru ini tentu saja suatu berita baik buat semua ahli PKR kerana sejak lebih setahun lalu, isu pergeseran antara kedua-dua pemimpin tersebut sentiasa menghantui mereka.
Pergeseran itu bukan saja menjadikan PKR, parti terbesar dan mempunyai jumlah Ahli Parlimen teramai dalam PH, nampak berpecah, malah menjadikannya kelihatan kian lemah.
Keadaan itu sekaligus boleh dijadikan alasan untuk melewat-lewatkan pelan peralihan kuasa yang sudah dipersetujui daripada Tun Mahathir Mohamad kepada Anwar.
Dalam keadaan pergeseran itu, Azmin bukan saja lantang menolak peralihan kuasa kepada Anwar, malah kadangkala seperti beliau sedang dipergunakan oleh pihak lain yang berkepentingan untuk menggagalkannya.
Kini, dengan berdamainya Azmin dengan Anwar, selain kembali menjadikan PKR parti yang unggul dalam PH, malah tentu saja membuatkan isu peralihan kuasa tidak lagi bermasalah.
Dengan kembalinya Azmin bergandingan rapat dengan Anwar memperkukuhkan PKR, bermakna beliau bukan saja menerima kembali kepimpinan Anwar dalam parti, ia tentu juga diikuti dengan keakuran terhadap kedudukan Presiden PKR itu sebagai bakal PM8 tanpa berbelah-bagi.
Yesss…laluan Anwar menuju PM8 tidak lagi berdepan sebarang halangan atau cubaan untuk menggagalkannya.
Dalam waktu terdekat ini, logiknya, sebagaimana yang sudah dipersetujui oleh Tun Mahathir sendiri, perbincangan dan penetapan tarikh peralihan kuasa itu sudah pun boleh dimuktamadkan oleh Majlis Presiden PH.
(ShahbudinHusin 04/12/2019)

0

0

votes
Article Rating
Kongsikan artikel ini


“IA FITNAH, PADA TARIKH TERSEBUT SAYA SIBUK BERKEMPEN DI PRK PORT DICKSON”

Saya telah menerima laporan yang dibuat oleh individu bernama Muhammed Yusoff Rawther melalui media massa dan media sosial.
Saya menafikan sekeras-kerasnya fitnah tanpa asas tersebut.
Pada tarikh yang didakwa, saya sedang giat menjalankan kempen sempena Pilihan Raya Kecil (PRK) Port Dickson serta menghadiri Majlis Memperingati Ulang Tahun Kelahiran Mahatma Ghandhi ke-150 di Kuala Lumpur dan kembali semua ke Port Dickson untuk memenuhi jadual kempen.
Setiausaha Sulit saya, Shukri Saad akan membuat laporan polis pagi ini berhubung isu yang dibangkitkan dan peguam saya, Ramkarpal Singh juga akan mengutuskan surat tuntutan daripada Muhammad Yusoff Rawther.
Keluarga Muhammad Yusoff melalui Mohiddeen Abdul Kader turut mengeluarkan kenyataan mengutuk tindakan yang dilakukan olehnya selepas lebih setahun kejadian yang didakwa.
Tindakan yang dilakukan ini adalah muslihat menjatuhkan imej saya menjelang Kongres Nasional Keadilan ke-14 dan proses peralihan kuasa pimpinan negara.
ANWAR IBRAHIM
5 Disember 2019.

0

0

votes
Article Rating
Kongsikan artikel ini


HARAP2 AZMIN TIDAK PONTENG MESYUARAT LAGI SELEPAS INI!!

Walaupun kesediaan Anwar Ibrahim berdamai dengan Azmin Ali adalah sesuatu yang baik untuk PKR, tapi masih ramai penyokong beliau tidak dapat menerima sepenuhnya perkara itu.
Lebih-lebih lagi perdamaian itu berlaku setelah Anwar di Konvensyen Perak Selasa lalu memberi amaran “jangan uji kesabaran saya?” kepada kelompok yang dilihat cuba melemah dan menggambarkan PKR seolah-olah berpecah.
Berdasarkan perkembangan sejak setahun yang lalu, amaran Anwar itu jelas ditujukan kepada Azmin dan para penyokongnya.
Dengan itu, penyokong setia Anwar dalam PKR lebih mahu, sekurang-kurangnya wajar Azmin diberikan amaran keras atau tindakan lain yang bersesuaian sebelum huluran tangan perdamaiannya disambut.
Mereka melihat tindakan Azmin sejak lebih setahun lalu dengan tidak hadir mesyuarat dan kerap mengeluarkan kenyataan yang bercanggah dengan pendirian parti serta secara terbuka menyanggah Anwar atas kedudukannya selaku Presiden PKR, bukanlah perkara yang seharusnya boleh dimaafkan begitu saja.
Lantaran itu, ramai penyokong Anwar ternampak kecewa dan tidak puas hati dengan perdamaian tersebut.
Tetapi, selaku peneraju parti, Anwar tentunya mempunyai perkiraan yang lebih besar tentang masa depan PKR berbanding menghukum Azmin dan beberapa pengikut setianya yang turut celupar menyanggah parti sebelum ini.
Memikirkan bahawa kedudukan parti adalah penting, tambahan lagi Anwar bakal mengambil alih teraju kepimpinan negara pada tahun depan, penyokongnya dalam hal ini harusnya faham serta meletakkan kepentingan parti sebagai keutamaan.
Lupakanlah sementara pergeseran dalam parti, sebaliknya yang mesti dipamerkan ialah PKR mesti dilihat dalam keadaan kuat, berpadu dan Anwar adalah ketua yang satu serta tiada lagi elemen parti dalam parti boleh terus menjalar.
Lupakanlah juga sebarang syak wasangka sama ada Azmin ikhlas atau kerana beliau sudah tidak boleh pergi dengan lebih jauh lagi dengan segala perencanaannya, maka itu beliau sedia berdamai dengan Anwar di saat-saat akhir sebelum kongres diadakan.
Apa yang harus difahami, dengan sedia berdamai dengan Anwar, bermakna Azmin menerima kepimpinan beliau dalam menerajui parti serta bakal Perdana Menteri seterusnya.
Begitu pun, perdamaian ini tidak membebaskan Azmin daripada tanggungjawabnya sebagai pemimpin nombor dua dalam PKR dan boleh bebas melakukan apa saja tanpa terikat dengan hukum organisasi.
Beliau selepas ini, mesti menunjukkan komitmen yang benar-benar tinggi disertai dengan kesediaan sepanjang masa untuk bersama-sama Anwar dalam memperkukuh parti, meskipun ada beberapa permintaannya dalam pertemuan dengan Anwar semalam belum lagi sedia ditunaikan.
Janganlah selepas ini ponteng mesyuarat lagi atau mengeluarkan kenyataan-kenyataan yang bercanggah dengan pendirian parti dan juga PH.
Janganlah juga mempertikaikan lagi peralihan kuasa yang telah dipersetujui PH dengan pelbagai kenyataan yang mengelirukan atau kabur.
Juga janganlah berjumpa pihak musuh di malam-malam hari atau secara sembunyi-sembunyi.
Jika amalam buruk sejak setahun lalu terus diulangi lagi selepas ini, Azmin bukan saja menempah bala berkaitan masa depannya bersama PKR, malah tidak ada sesiapa akan mempercayainya lagi.
Tambahan lagi, berdasarkan kunjungan Anwar ke negeri-negeri menghadiri konvensyen PKR sejak beberapa bulan lalu, beliau kini jelas mendapat sokongan padu daripada akar umbi parti itu dan sesetengahnya tidak sabar lagi untuk melihatnya menjadi Perdana Menteri.
Dengan sokongan sedemikian, jika Azmin tidak sedia berubah selepas berdamai dengan Anwar semalam, bermakna beliau memang sengaja menempah laluan gelap untuk dirinya sendiri.
(ShahbudinHusin 05/12/2019)

0

0

votes
Article Rating
Kongsikan artikel ini


TETAP TARIKH SERAH KUASA WAJAR DIUSULKAN DALAM KONGRES PKR DI MELAKA INI

PKR adalah parti terbesar dan mempunyai jumlah Ahli Parlimen teramai dalam gabungan PH yang membentuk kerajaan sekarang ini.
Lebih daripada itu, berdasarkan rekod rasmi SPR, yang menang PRU14 adalah juga PKR kerana semua calon PH ketika itu bertanding menggunakan logo dan nama parti tersebut.
Meskipun Dr. Wan Azizah Wan Ismail selaku Presiden PKR pada waktu itu pernah ditawarkan oleh Yang Dipertuan Agong untuk mengangkat sumpah sebagai Perdana Menteri, tentunya kerana mengikut kefahaman Baginda bahawa yang menang PRU14 ialah PKR, tetapi atas dasar persefahaman dan berpegang pada janji, beliau menolaknya dengan baik.
Akhirnya, sebagaimana konsensus dan persetujuan PH, walaupun terpaksa menunggu agak lama, Pengerusi PH, Tun Mahathir Mohamad telah mengangkat sumpah jawatan sebagai Perdana Menteri.
Berdasarkan konsensus dan persetujuan PH juga, selepas Tun Mahathir, pengisi jawatan Perdana Menteri seterusnya ialah Anwar Ibrahim.
Kemudian apabila Tun Mahathir berjanji untuk memegang jawatan Perdana Menteri selama dua tahun saja, pimpinan PH pada waktu itu tidak membantah tempoh yang disebut itu kerana mereka berangggapan proses pembebasan dan pengampunan Anwar mungkin turut memakan masa kira-kira dua tahun juga.
Tetapi, tidak disangka hanya dalam tempoh kira-kira tiga bulan saja Anwar telah dibebas dan diberi pengampunan penuh oleh Yang Dipertuan Agong.
Rentetan itu, Anwar kemudian kembali menjadi Ahli Parlimen dengan memenangi PRK Port Dickson pada 13 Oktober 2018 dengan majoriti 23,560 undi.
Namun, janji tetap janji. Bukan saja janji menyerahkan jawatan Perdana Menteri kepada Anwar yang ditunggu, tetapi juga menunaikannya setelah dua tahun Tun Mahathir berada di jawatan itu.
Walaupun Anwar agak lebih awal dibebaskan dan diberi pengampunan serta kemudian menjadi Ahli Parlimen, janji dua tahun yang pernah dilafazkan oleh Tun Mahathir itu adalah kata-kata yang kotaannya sedang dinanti-nantikan.
Tambahan lagi, yang berjanji itu adalah negarawan yang sudah berusia 94 tahun, bukan budak-budak hingusan yang belum kenal dosa serta pahala.
Maka itu, sesuai dengan semua keadaan itu serta sehingga ini isu peralihan kuasa masih lagi kabur, Kongres Nasional Keadilan di Melaka yang bermula esok mesti membuat suatu ketetapan yang jelas lagi tegas mengenainya.
Sebagai pemegang kerusi majoriti Ahli Parlimen dan parti paling dominan dalam PH, adalah bertepatan buat PKR menaikkan usul dalam kongresnya tahun ini agar isu peralihan jawatan Perdana Menteri ini segera ditetapkan tarikhnya yang khusus.
Dengan itu, usul itu kemudian boleh dibawa ke mesyuarat Majlis Presiden PH untuk dibincang dan diputuskan.
Tujuan peralihan kuasa itu ditetapkan tarikh ialah supaya rakyat di bawah tidak lagi dalam kekeliruan dan ketidaktentuan, sementara PH sendiri sebagai kerajaan ada haluan yang jelas dalam tujuan masa depannya.
Selain itu, pentingnya juga tarikh peralihan kuasa ditetapkan ialah untuk mengelakkan pembangkang terus mengambil kesempatan bagi tujuan memecah-belah dan menghuru-harakan PH.
Kongres Nasional Keadilan di Melaka ini paling tepat sebagai medan untuk menamatkan segala kekeliruan, ketidaktentuan dan kegelisahan agar selepas adanya penetapan tarikh khusus berkenaan peralihan kuasa itu, PH boleh terus bergerak ke hadapan dengan lebih meyakinkan di mata rakyat.
Lebih-lebih lagi, setelah berdamainya Azmin Ali dengan Anwar, kepaduan PKR akan tertonjol dengan sendirinya jika usul menetapkan tarikh peralihan kuasa ini diterima sebulat suara dan seterusnya berupaya menjernihkan kekeruhan yang berpanjangan selama ini.
(ShahbudinHusin 06/12/2019)

0

0

votes
Article Rating
Kongsikan artikel ini


CETUS PERGADUHAN AGENDA BERTERUSAN MALUKAN ANWAR DAN LEMAHKAN PKR, TAK MUSTAHIL BERLAKU LAGI DI KONGRES ESOK

Ketegasan Anwar Ibrahim untuk mengambil tindakan keras, termasuk pecat keahlian, selain mahu polis bertindak sewajarnya terhadap mereka yang mencetuskan pergaduhan dalam Kongres AMK, ia adalah tindakan tepat dan harus diberikan pujian.
Ini kerana, beliau kini tidak boleh bertolak ansur lagi terhadap mana-mana pihak yang cuba melemahkan parti serta cuba memalukannya.
Setelah diperolehi bukti-bukti, pelaku dan dalang di sebalik kejadian pergaduhan itu sudah wajib dipecat dan disingkirkan daripada parti.
Hanya dengan cara begitu dapat memastikan PKR aman damai selepas ini.
Ikut logiknya, setelah Azmin Ali datang berjumpa Anwar untuk berdamai dengan menyatakan sedia hadir ke Kongres PKR serta permintaannya untuk merasmikan Kongres Wanita dan AMK ditunaikan, tidak patut ada sebarang kekecohan berlaku lagi.
Malangnya, Kongres AMK hari ini telah dicemari dengan pergaduhan yang seolah-olah sengaja dicetuskan, walhal ketika majlis perasmian malam semalam oleh Azmin yang begitu gah dengan turut ditemani oleh Zuraidah Kamaruddin dan Tian Chua, segala-galanya nampak aman dan tidak berlaku sebarang kejadian tidak diingini.
Kenapakah tiba-tiba hari ini berlaku pergaduhan dengan muncul pula geng baju hitam serta baju merah yang bertulis AA di sekitar Kongres AMK?
Apakah perlunya lagi provokasi seperti itu jika Azmin sudah berdamai dengan Anwar?
Susulan pergaduhan pada sebelah pagi tadi, Timbalan Ketua AMK, Hilman Idham dan penyokongnya telah mengambil keputusan tidak hadir mesyuarat pada sebelah petang atas alasan keselamatan.
Hakikatnya, soal keselamatan itu hanyalah alasan saja kerana Hilman dan penyokongnya memang sejak awal dikhabarkan merancang mahu memboikot majlis perasmian oleh Dr. Wan Azizah Wan Ismail.
Bermakna, meskipun perasmian telah diserahkan kepada Azmin atas kapasitinya sebagai Timbalan Presiden PKR dan Dr. Wan Azizah melakukan majlis penutup, tindakan boikot tetap juga diteruskan.
Cuma, alasan keselamatan telah dijadikan sandaran untuk melakukan pemboikotan itu.
Tidak lain, pemboikotan dan mencetuskan huru-hara itu hanyalah untuk memalukan Anwar dan menampakkan PKR sedang berpecah di mata rakyat.
Dalam hal ini, Anwar dan pimpinan PKR harus berwaspada dan siap siaga dalam Kongres Nasional PKR pada esok dan lusa.
Jika hari ini mereka boleh mencetuskan kekacauan dan pergaduhan dalam Kongres AMK, tidak mustahil ia dicetuskan pula, mungkin pada skala yang lebih besar dan ganas dalam Kongres Nasional PKR esok.
Malahan terdapat maklumat rambang yang mengatakan ada berpuluh-puluh bas daripada seluruh negara dijangka akan sampai ke Melaka malam ini atau pagi esok yang ditaja oleh pihak-pihak tertentu.
Ada kemungkinan mereka ini sengaja dihadirkan untuk mencetuskan pergaduhan dan huru-hara dengan satu tujuan berterusan sebagaimana disebut awal tadi – memalukan Anwar dan melemahkan PKR.
Jika itu berlaku, sekali lagi pemboikotan bakal terjadi di kongres esok, sama seperti di Kongres AMK, alasannya adalah keselamatan juga.
Kalau dua tindakan boikot itu berjaya dilakukan, ia sama seperti kejayaan menganjurkan kongres berasingan sebagaimana dirancang sebelum ini.
Dengan demikian, berdendanglah mereka kemudiannya dengan mengatakan Presiden PKR itu tidak layak menjadi Perdana Menteri menggantikan Tun Mahathir Mohamad kerana partinya sendiri pun tidak mampu dikawalnya.
Bukan mahu menuduh, tapi berdasarkan apa yang terjadi hari ini, ternampak bahawa perdamaian yang dihulur dua hari lalu hanyalah sandiwara saja.
Itu pun nasib baik Anwar difahamkan hanya setuju dengan permintaan untuk membenarkan Azmin merasmikan Kongres AMK dan Wanita saja, manakala dua tiga permintaan lain seperti mengubah jurucakap negeri-negeri tidak mudah dilayannya.
Maka itu, sebagai langkah tegas yang berterusan, selain pelaku yang mencetuskan pergaduhan mesti dicari, diserahkan kepada pihak polis, dihukum serta dipecat keahliannya dalam PKR, dalang besar dan dalang kecil juga jangan sesekali dilepaskan.
Tindak-tanduk mereka setelah beroleh kuasa dan dengan mudah melupai agenda reformasi yang diperjuangkan sejak 20 tahun lalu, bererti PKR bukanlah lagi tempat yang sesuai buat mereka.
(ShahbudinHusin 06/12/2019)

0

0

votes
Article Rating
Kongsikan artikel ini


SUDAH SAMPAI MASANYA PKR MESTI ADA BANGUNAN SENDIRI SEPERTI PWTC

Menghadiri dan menyaksikan meriahnya Kongres Nasional Keadilan di MITC, Melaka hari ini mengingatkan kepada Perhimpunan Agung UMNO ketika parti itu berkuasa dahulu.
Dalam erti kata lain, betapa meriah dan ramainya pengunjung membanjiri Perhimpunan Agung UMNO dahulu, begitulah meriah dan ramai mereka di sekitar MITC, Melaka hari ini.
Bagaimanapun, tidak diketahui bagaimana suasana Perhimpunan Agung UMNO ketika ini di mana parti itu bukan lagi pemegang kuasa dalam kerajaan.
Cuma, melalui khabar kawan-kawan, dikatakan kemeriahan seperti dulu itu sudah tiada lagi ketika ini.
Di MITC ini, setiap penjuru penuh dengan para penyokong parti dan orangramai yang datang dari seluruh negara.
Untuk bergerak ke sana sini pun terpaksa berasak-asak dan mengambil sedikit masa.
Para peniaga yang menjual pelbagai cenderamata, buku, makanan, baju dan sebagainya tidak ketinggalan memeriahkan lagi suasana.
Dengan jumlah perwakilan seramai 2,600, pemerhati 1,500 dan ditambah lagi pas di saat-saat akhir sebanyak 3,000, tetamu jemputan serta media daripada seluruh dunia, dewan MITC terasa kecil jadinya.
Yang lebih mengujakan, setiap kali diteriakkan perkataan “Reformasi” atau “Lawan Tetap Lawan” di dalam dewan, mereka yang di luar dewan juga turut sama melaungkannya dengan penuh semangat.
Tidak dinafikan, kemeriahan kongres ini bukan saja kerana PKR kini sudah menjadi kerajaan dengan penampilan sebagai parti terbesar dan paling dominan dalam PH, tetapi juga disebabkan ramai yang ghairah dan bersemangat untuk memberi sokongan kepada Presiden parti itu, Anwar yang bakal mengambil alih teraju pentadbiran negara daripada Tun Mahathir pada tahun depan.
Dengan itu, cuba bayangkan bagaimana tambah meriahnya lagi Kongres Nasional PKR tahun depan setelah Anwar disahkan menjadi Perdana Menteri?
Untuk itu, demi keselesaan dan sebagai lambang kedudukan PKR sebagai parti dominan dalam PH yang menguasai kerajaan, rasanya sudah sampai masa untuk parti itu berfikir ke arah memiliki bangunan dan dewan sendiri seperti PWTC.
Lagi pun dengan usia sudah 20 penubuhannya dan sokongan pelbagai kaum juga makin mengukuh, PKR tidak harus menoleh ke belakang lagi dalam perjuangannya.
Dengan memiliki bangunan serta dewan sendiri segagah PWTC, PKR pasti lebih mampu ke depan meneruskan perjuangan, selain dapat memberi keselesaan dan kebanggaan kepada ahli dan penyokong itu daripada seluruh negara, termasuk Sabah dan Sarawak.
Lagi pula, berbanding parti-parti lain, hanya PKR yang ada cawangan dan cabang di semua 222 kawasan Parlimen dalam negara.
(ShahbudinHusin 07/12/2019)

0

0

votes
Article Rating
Kongsikan artikel ini


AZMIN TERLALU MANJA DAN MENGADA-NGADA….

Kalau dalam Kongres AMK semalam, kumpulan pro Azmin Ali yang diketuai oleh Hilman Idham telah meninggalkan dewan pada sebelah petang kononnya kerana faktor keselamatan, hari ini Timbalan Presiden PKR itu sendiri mengetuai penyokongnya keluar dewan pada sebelah petang Kongres Nasional Keadilan atas alasan tidak tahan disindir dan dihentam.
Beliau bersama penyokong meninggalkan dewan kongres kira-kira jam 3.00 petang tadi setelah beberapa perwakilan menyampaikan ucapan menyerang dan menyindirnya sebagai pengkhianat parti.
Lantaran itu, Azmin menyalahkan Presiden PKR, Anwar Ibrahim kerana membawa cerita Si Kitul dan Raja Mendaliar dalam ucapan dasar pagi tadi yang dianggapnya telah membuka laluan kepada serangan-serangan itu.
Kenapa Azmin tiba-tiba mudah terasa hati dengan kenyataan sejarah tentang Si Kitul dan Raja Mendaliar?
Apakah Azmin sekarang ini merasakan watak Si Kitul dan Raja Mendaliar itu menyerupainya, lalu begitu mudah dirinya terasa hati?
Jika begitu, bermakna apa yang disebut Anwar itu adalah suatu kebenaran dan Azmin, sebagai pemimpin reformasi, tidak seharusnya marah kepada kebenaran.
Sebaliknya, jika sudah ditunjukkan kebenaran dan terasa dirinya macam Si Kitul dan Raja Mendaliar, apakah Azmin mahu terus berwatak jahat seperti itu dalam melalui hari-hari seterusnya dalam kehidupannya?
Mengapa tidak memohon maaf saja kepada Anwar dan mengakui kesalahannya?
Dalam hal ini, betullah juga seperti kata Anwar bahawa jika Azmin terasa hati, itu adalah masalah dia, bukan masalahnya kerana yang disebutnya adalah kenyataan sejarah yang dipetik daripada naskhah Sulatus Salatin.
Sebagai pemimpin, lebih-lebih lagi berjawatan nombor dua dalam PKR, Azmin tidak harus menjadikan dirinya terlalu manja dan mengada-ngada dengan tidak boleh dikata sedikit pun oleh orang lain.
Bukankah tegur menegur adalah amalan biasa dalam kehidupan?
Lagi pun, jika beliau tidak ponteng mesyuarat, tidak sesuka hati menyanggah Presiden dan tidak membantah melalui media banyak keputusan-keputusan parti, tentulah tidak mungkin perwakilan ada sebab untuk menegur dan mengkritiknya secara terbuka.
Tidakkah dalam hal ini kesalahan itu sebenarnya bermula di pihak Azmin sendiri?
Berikutan tersinggung dengan sindiran Anwar berkaitan Si Kitul dan Raja Mendaliar serta serangan perwakilan terhadapnya, Azmin lalu membayangkan kumpulannya akan memboikot kongres pada esok hari.
Azmin berkata, tiada sebab munasabah lagi baginya untuk berada esok hari di dewan kongres di MITC, Melaka itu.
Azmin ternyata bukan saja mudah kecil hati, tetapi juga berjiwa kecil dalam berhadapan dengan perwakilan di kongres partinya sendiri.
Agaknya beliau hanya gemar puji-pujian dan sanjungan semata-mata dalam kehidupannya.
Agaknya juga Azmin hanya mahu perbuatannya saja dianggap betul, manakala teguran orang lain kepadanya semua salah.
Ehhh….manja sangatlah kau ni Min!!
(ShahbudinHusin 07/12/2019)

0

0

votes
Article Rating
Kongsikan artikel ini


PROVOKASI PENAMPILAN AZMIN SENDIRI LEBIH JADI PUNCA PERWAKILAN KONGRES MELUAT DENGANNYA

Dalam sidang medianya selepas keluar dewan kongres semalam dan kemudian diikuti ratusan penyokongnya yang turut berbuat demikian, Azmin Ali menuduh Anwar Ibrahim mungkir janji berhubung ucapan-ucapan perwakilan.
Beliau mengungkit mengenai beberapa persetujuan yang didakwa dicapai dalam pertemuan dengan Anwar minggu lalu yang antaranya,
• Perbahasan hanya akan tumpu kepada isu-isu dasar serta pengukuhan PKR.
• Komposisi pembahas mewakili semua pihak, dengan jaminan membawa agenda parti.
• Pembahas tidak dibenarkan menyinggung, menyindir dan menyerang mana-mana pihak.
Menurut Timbalan Presiden PKR itu lagi, Anwar telah memberi jaminan bahawa pembahas akan mematuhi perimeter dan garis yang dipersetujui itu.
Beliau seterusnya menuduh ucapan Anwar berkaitan Si Kitul dan Raja Mendeliar ketika perasmian adalah berupa sindiran yang membuka ruang kepada para perwakilan menyerang dan menghentamnya.
Azmin juga berkata, beliau sebaliknya sudah melaksanakan persetujuan itu dan ia boleh dilihat pada ucapan perasmian Kongres Pemuda dan Wanita yang menumpukan kepada penyatuan anggota dan peranan PKR dalam kerajaan.
Dalam hal ini, jika diperhati bukannya Anwar yang mungkir janji, tetapi Azmin sendiri yang memulakan provokasi yang menyebabkan perwakilan jadi meluat dengannya.
Ketika perasmian Kongres Pemuda dan Wanita, beliau masuk ke dewan dengan menaiki beca bersama Zuraidah Kamaruddin dan Tian Chua dengan diiringi lagu Merisik Khabar yang mana acara itu dilihat terlalu gah dan berlebih-lebihan serta tidak sesuai bagi sebuah pemimpin dan parti reformasi.
Azmin, melalui acara perasmian itu ternampak ingin menunjuk-nunjuk seolah-olah beliau telah menang menewaskan Anwar apabila berjaya menuntut dikembalikan tradisi merasmikan Kongres Pemuda dan Wanita serta menggambarkan dirinya seolah-olah pemimpin paling besar dalam PKR.
Memang ketika ucapan perasmiannya beliau bercakap berkaitan penyatuan dan peranan parti dalam kerajaan, tetapi kenapa mesti kehadirannya disambut secara besar-besaran?
Lebih daripada itu, kenapa tidak dibawa Ketua Pemuda dan Ketua Wanita menaiki beca bersamanya?
Kenapa mesti Zuraidah dan Tian Chua duduk di sebelahnya?
Kemudian, ketika hadir ke Kongres Nasional PKR pagi semalam, Azmin sekali lagi cuba menunjuk-nunjuk dan mempamerkan dirinya seorang pemimpin besar apabila ketibaannya diiringi dengan pasukan pemuzik dan gendang yang dilihat agak keterlaluan.
Sementara Anwar dan Dr. Wan Azizah Wan Ismail pun masuk ke dewan dalam keadaan biasa saja, untuk apa Azmin hadir dengan diiringi bunyi bising paluan gendang seperti itu?
Apakah pemimpin reformasi begitu sifat dan kelakuannya?
Mahu tidak mahu, perlakuan Azmin itu sendiri adalah suatu bentuk provokasi yang merangsang orang lain bertindak balas terhadapnya kerana terlalu meluat dengan karenah mengada-ngadanya.
Sudahlah tidak hadir mesyuarat selama setahun, tiba-tiba cuba menunjuk kehadiran dalam kongres seolah-olah “superstar”, maka siapa yang tidak menyampah jadinya?
Bermakna, bukan ucapan Anwar yang menyentuh tentang Si Kitul dan Raja Mendeliar itu yang menyebabkan perwakilan menyerang Azmin, tetapi lebih disebabkan provokasi yang ditimbulkannya sendiri.
Seterusnya, apabila Azmin keluar dewan bersama penyokongnya, ia lagilah menyebabkan perwakilan yang berucap tambah meluat dan menyampah kepadanya.
Ehhh….kena tegur sikit dah nak merajuk?
Bukankah kongres adalah medan untuk perwakilan yang mewakili suara akar umbi untuk menegur dan memperbaiki salah pemimpin atasan?
Bukan saja Azmin, malah Anwar sendiri pun banyak ditegur oleh perwakilan.
Lantaran itulah, setelah Azmin tidak lagi berada dalam dewan, mood perwakilan majoritinya lebih ke arah mahukannya disingkir dan melabelnya sebagai pengkhianat parti.
Di hotel lain kemudiannya, Azmin mengadakan sidang media mengecam dan mengkritik Anwar sebagai Presiden PKR yang didakwanya tidak menepati janji.
Beliau turut mengumumkan akan mengadakan jamuan makan malam di KL malam ini bersama para penyokongnya, walaupun ketika PKR mengadakan jamuan Makan Malam 20 Tahun Reformasi malam semalam, beliau tidak menghadirinya.
Di hari terakhir kongres hari ini, sebagaimana dibayangkannya semalam, Azmin hampir pasti tidak hadir dan akan meneruskan pemboikotannya.
Ertinya, Azmin mahu bebas mengkritik sesiapa saja, termasuk Anwar atau melakukan apa juga dalam PKR ini, walaupun dirinya sendiri tiada ketahanan dikritik dan diserang oleh perwakilan.
Pemimpin seperti ini, elok masih ada dalam PKR atau lebih baik dipecat saja?
(ShahbudinHusin 08/12/2019)

0

0

votes
Article Rating
Kongsikan artikel ini


AZMIN MAHU BERDAMAI DENGAN ANWAR?

Tidak sampai sejam sebelum Anwar Ibrahim menyampaikan ucapan penggulungan di Kongres Nasional Keadilan tengahari tadi, Azmin Ali yang tidak hadir di kongres tersebut tiba-tiba menulis di laman sosialnya mengiktiraf kepimpinan Presiden PKR itu.
Beliau menyebut “Dia masih presiden saya. Itulah sebabnya saya perlu berunding dan bercakap dengan dia, yang saya lakukan dan saya akan terus berbuat demikian, jadi tak ada masalah.”
Dengan kata-kata yang ditulisnya itu, apakah Timbalan Presiden PKR itu kini sudah mula mengendur lantaran melihat sokongan perwakilan kongres yang kuat kepada Anwar?
Bagaimana agaknya pendirian beliau jika perwakilan yang turut keluar meninggalkan dewan kongres bersamanya semalam melebihi separuh daripada keseluruhan jumlah perwakilan?
Apakah mungkin kata-kata seperti ditulis di media sosialnya itu masih diungkapkannya?
Selain itu, apakah dengan kata-kata yang ditulis Azmin itu yang menyebabkan nada ucapan Anwar semasa penggulungan tadi jadi berbeza dan tidak seperti yang dijangka?
Jika diperhatikan ucapan penggulungan Anwar nampak bernada lebih lembut, santai dan lebih menyeru ke arah perpaduan, walaupun mengakui nada keras ucapan sesetengah perwakilan bukanlah suatu kesalahan.
Beliau juga menjelaskan petikan ucapannya berkaitan Si Kitul dan Raja Mendeliar tidak sama sekali bermaksud untuk menyinggung sesiapa, tetapi hanya berupa mesej peringatan tentang bahayanya fitnah serta pengkhianatan.
Jangkaan perwakilan bahawa Anwar akan membidas Azmin dengan keras kerana meninggalkan dewan kongres semalam dan kemudian mengadakan sidang media mengkritiknya, nyata tidak menjadi kenyataan.
Dalam pada itu, dengan nada berbeza yang tiba-tiba ditunjukkan Azmin melalui media sosialnya itu, apa jadi dengan Majlis Makan Malam Wawasan Kemakmuran Bersama 2030 anjurannya di Hotel Renaissance malam ini?
Apakah ucapan Azmin di majlis itu turut bernada lembut dan tidak lagi menyerang Anwar seperti banyak dilakukannya sebelum ini?
Soalan lebih besar, benar-benar sediakah Azmin mahu berdamai dengan Anwar selepas ini?
(ShahbudinHusin 08/12/2019(

0

0

votes
Article Rating
Kongsikan artikel ini


MASA SUDAH TIBA ANWAR MENGENEPIKAN ‘SABAR TAHAP DEWA’ DALAM DIRINYA

Setelah Azmin Ali dan penyokongnya memboikot sekitar 80 peratus perjalanan Kongres Nasional Keadilan di Melaka dan kemudian menganjurkan himpunan besar-besaran di Kuala Lumpur petang semalam, Anwar Ibrahim selaku Presiden PKR kini nampaknya tidak banyak pilihan lagi di tangannya.
Sudah sampai masanya untuk beliau bertindak tegas dan mengenepikan “sabar tahap dewa” yang selama ini ada dalam dirinya.
Juga sudah sampainya untuk beliau membuktikan kata-kata amarannya di Konvensyen Keadilan Perak baru-baru ini iaitu “jangan uji kesabaran saya?”
Malah, sebagaimana janjinya dalam ucapan penggulungan untuk bertindak tegas selepas ini, masa untuk beliau membuktikan kata-kata itu sudah tiba sebenarnya.
Apa lagi ucapan Azmin petang semalam bersama penyokongnya bukan saja menyerang dan mengkritik Anwar, malah memperlekeh dan merendah-rendahkan beliau dan keluarganya sebagai pencetus kebangkitan reformasi di negara ini.
Ternampak jelas dengan tindakannya menganjurkan perhimpunan petang semalam adalah untuk melemah dan menjadikan PKR berpecah.
Dengan kedudukan PKR sebagai parti kerajaan dan Azmin sendiri berjawatan menteri, tindakannya menyerang Presiden partinya sendiri secara terbuka dan Anwar sebagai bakal Perdana Menteri tidak lama lagi, mahu tidak mahu harus diterima bahawa Timbalan Presiden PKR tidak pernah putus ada untuk menggagalkan konsensus peralihan kuasa PH.
Begitu pun, Anwar tidak harus gopoh dan tergesa-gesa dalam tindakannya kerana beliau perlu mengkaji serta meneliti pelbagai sudut terlebih dahulu sebelum bertindak.
Masa bertindak dan bentuk tindakan harus difikir sedalam-dalamnya agar kesan buruk tidak menikam belakangnya pula.
Walaupun rata-rata mood perwakilan ketika berucap dalam kongres di Melaka mahu ke arah pemecatan Azmin kerana beliau sudah dianggap perosak serta pengkhianat parti, tidak lagi hormat kepada Anwar sebagai Presiden dan dengan jelas menolak kedudukan Anwar sebagai bakal PM8, sikap berhati-hati masih perlu diambil sebelum memutuskan bentuk tindakan.
Ini kerana yang dimahukan melalui apa juga tindakan yang bakal diambil terhadap Azmin dan para penyokongnya nanti, ia tidak harus menyebabkan PKR jadi lebih berpecah dan laluannya menggantikan Tun Mahathir Mohamad turut terbantut, tergendala atau terbatal sama sekali.
Bermakna Anwar kini ada dua pertarungan yang mesti dihadapinya – pertama, menyelesaikan onar yang ditimbulkan oleh Azmin secara bijaksana sama ada melalui pemecatan, penggantungan,!perundingan atau apa saja bentuk yang lain dan kedua, memastikan konsensus PH berhubung kedudukannya sebagai PM8 tidak tergugat.
Tewas dalam pertarungan pertama mungkin boleh menyebabkan Anwar tewas juga dalam pertarungan kedua dan tewas dalam pertarungan kedua, pasti akan menyebabkan kecundang sama dalam pertarungan pertama.
Tetapi, menang dalam pertarungan pertama akan menjadikan lebih mudah memenangi pertarungan kedua dan begitu juga jika menang pertarungan di kedua, lagi mudah memenangi pertarungan pertama.
Begitu pun tidak bertindak apa-apa atau membiarkan saja keadaan seperti sekarang berpanjangan tidak akan menghasilkan apa-apa kemajuan dalam dalam kedua-dua pertarungan itu.
(ShahbudinHusin 09/12/2019)

0

0

votes
Article Rating
Kongsikan artikel ini


AZMIN TAK PERNAH MASUK PENJARA KERANA REFORMASI…

Dalam ucapan berapi-apinya di Hotel Renaissance petang semalam, Azmin Ali berkata, beliau lebih dulu melalui pengalaman masuk penjara berbanding Presiden PKR. Anwar Ibrahim.
Katanya, beliau masuk penjara pada 16 September 1998 iaitu sebelum Anwar ditangkap pada 20 September tahun yang sama.
“Jangan padam sejarah, saya masuk penjara pada 16 September.
“Saya ditelanjangkan, dibogelkan, ditanggalkan, dipijak, dihina…
“Kerana apa? Kerana perjuangan Keadilan yang kita bina ini,” demikian antara kata-kata yang diucapkan Azmin yang mendapat tepukan gemuruh daripada para penyokongnya.
Bagaimanapun, menerusi semakan dengan beberapa kenalan yang pernah bersama PKR sejak awal, disahkan bahawa Azmin tidak pernah sama sekali dipenjarakan kerana perjuangan reformasi yang dicetuskan oleh Anwar.
Azmin direman bermula 16 September 1998 untuk beberapa hari kerana disiasat polis berhubung buku 50 Dalil Anwar Tidak Boleh Jadi PM yang menjadi antara sebab Anwar dipecat ketika itu.
Direman bermakna bukanlah Azmin pernah dipenjara, cuma dilokap polis untuk siasatan saja.
Dalam hal ini, apakah Azmin tidak boleh membezakan antara lokap dan penjara?
Atau adakah Azmin sengaja berbuat demikian untuk menunjukkan betapa besar pengorbanannya kepada PKR?
Kata mereka yang merupakan pejuang asal PKR itu lagi, satu-satunya pemimpin PKR yang pernah dipenjara kerana reformasi hanyalah Mohamad Ezam Mohd Nor. Ezam juga turut pernah ditahan di bawah ISA.
Yang lain-lain umpamanya Tian Chua, Gobalakrishnan, Lokman Adam dan ramai lagi cuma pernah ditahan polis, direman dan dilokap saja, termasuk ditahan di bawah ISA seperti Zahid Hamidi dan Zambry Abdul Kadir, manakala ada juga yang lain melarikan diri ke luar negara.
Selain itu, Azmin juga kata mereka, bukanlah antara penggerak awal ketika PKR mula-mula ditubuhkan pada 1999 di Hotel Renaissance sebagaimana yang didakwanya bahawa beliau dan Zuraidah Kamaruddin adalah antara yang berada di hotel tersebut ketika itu.
Azmin tidak termasuk dalam senarai kepimpinan PKR pada awal penubuhannya, manakala Zuraidah pula hanya muncul dalam PKR beberapa tahun kemudiannya.
Walaupun kemudiannya Azmin merupakan antara yang lantang mengkritik kerajaan dan Tun Mahathir Mohamad, Perdana Menteri ketika itu dalam ucapan-ucapannya, beliau tidak pernah lagi diusik oleh pihak polis selepas itu.
Hebat tak, Azmin?
(ShahbudinHusin 09/12/2019)

1

1

vote
Article Rating
Kongsikan artikel ini


WOWW… WOWWW… WOWWWW….

Pendapatan Perdana Menteri, Tun Mahathir Mohamad naik 31 peratus kepada lebih RM100,000 sebulan.
Ini berdasarkan rekod di laman web pengisyhtiharan harta dan pendapatan SPRM.
Tun Mahathir pada 19 Oktober 2018 mengisyhtiharkan pendapatan bulanannya sebanyak RM75,861.57 bagi dirinya dan isteri Tun Hasmah Mohd Ali.
Kemas kini pada 14 November lalu menunjukkan pendapatannya kini sebanyak RM100,004.32, hanya bagi beliau seorang saja.
Wowww…wowww…wowwww…
(ShahbudinHusin 10/12/2019)

0

0

votes
Article Rating
Kongsikan artikel ini


PERALIHAN KUASA SELEPAS NOVEMBER 2020 SUKAR DITERIMA, DIBIMBANGI SELESAI SIDANG APEC, ALASAN LAIN PULA DICIPTA

Kebimbangan banyak pihak selama ini bahawa peralihan kuasa tidak akan berlaku dalam tempoh dua tahun sebagaimana yang pernah dijanjikan sendiri oleh Tun Mahathir Mohamad, nampaknya hampir pasti menjadi kenyataan.
Sebaliknya, kebimbangan banyak pihak bahawa Perdana Menteri tertua itu akan terus berdolak dalik dan mencipta pelbagai alasan untuk melewat-lewatkan peralihan kuasa, sudah pun sekarang ini menjadi kenyataan.
Dalam kenyataan terbaru melalui interbiunya dengan Reuters, Perdana Menteri berkata, peralihan kuasa kepada Anwar Ibrahim untuk mengambil alih tempatnya hanya akan berlaku selepas November 2020.
Tun Mahathir memberi alasan bahawa beliau perlu menyelesaikan urusan Sidang Kemuncak Kerjasama Ekonomi Asia Pasifik atau APEC di mana Malayia menjadi tuan rumah pada November 2020 terlebih dahulu.
“Saya berjanji menyerahkan kuasa dan saya akan kotakannya, tetapi saya rasa perubahan segera sebelum Sidang APEC akan menimbulkan gangguan.
“Setakat yang saya tahu, saya akan berundur dan menyerahkan kuasa kepadanya.
“Jika rakyat tidak mahu dia, itu hal mereka, tetapi saya akan kotakan janji saya.
“Tidak kira apa tuduhannya. Saya sudah berjanji, saya akan kotakan janji saya,” demikian kata Tun Mahathir menegaskan tentang tempoh terbarunya melakukan peralihan kuasa, sekaligus mengesahkan dolak dalik pendiriannya.
Sesungguhnya, tindakan Tun Mahathir memanjangkan lagi tempohnya memegang jawatan Perdana Menteri dan memungkiiri janji yang pernah dilafazkannya sendiri bahawa hanya mahu dua tahun memegang jawatan itu, adalah sesuatu yang sukar diterima.
Ini kerana Sidang APEC pada November 2020 itu bukanlah penting sangat untuk Tun Mahathir terus berada di jawatan Perdana Menteri pada ketika itu memandangkan Malaysia sudah pun pernah menjadi tuan rumah pada 1998 dahulu.
Apa yang istimewanya lagi Sidang APEC itu kepadanya, walhal ia adalah kali kedua Malaysia menjadi tuan rumahnya?
Bukankah yang paling istimewa ialah menjadi tuan rumah buat kali pertama pada 1998 dahulu?
Dua kali menjadi tuan rumah Sidang APEC dan keinginan berada di kedua-duanya dengan jawatan Perdana Menteri tidak lain hanyalah untuk menunjuk-nunjuk kepada dunia dan memenuhi keegoan sendiri semata-mata.
Malah, kalau mahu dikira istimewa, Sidang APEC kali kedua itu lebih penting buat Anwar sebagai Perdana Menteri baru yang pertama kali menjadi tuan rumah kepada delegasi dunia.
Maka itu, kalaulah Tun Mahathir merasakan peralihan kuasa yang segera atau pada Mei 2020 akan menimbulkan gangguan kepada Sidang APEC itu, beliau sepatutnya menyegerakan lagi tarikh pengundurannya kepada Februari atau Mac 2020, bukan melewat-lewatkannya.
Begitu pun, meski Tun Mahathir menyebut hanya selepas November 2020 baru ada peralihan kuasa, hakikatnya tidak banyak pihak yakin dengan kata-katanya itu.
Rekod bellau berdalik-dalik, mungkir janji dan melakukan pusingan U selama ini terlalu banyak untuk kata-katanya yang terbaru ini boleh dijadikan sandaran yang kukuh.
Tidak mustahil selepas Sidang APEC nanti, ada alasan lain pula yang dicari atau sengaja dicipta untuk terus melewat-lewatkan lagi peralihan kuasa.
Selagi tidak ditetapkan tarikh yang khusus, bilakah sebenarnya Tun Mahathir benar-benar sedia mahu menunaikan janji peralihan kuasa itu?
Apakah beliau menunggu malaikat maut menjadi penentunya?
(ShahbudinHusin 11/12/2019)

0

0

votes
Article Rating
Kongsikan artikel ini


ZURAIDA MELAMPAU, TINDAKAN DISIPLIN AKAN DICADANGKAN TERHADAPNYA

Usai Kongress Nasional KEADILAN di Melaka pada Ahad lalu dengan jelas menunjukkan bahawa suatu pergeseran dalaman parti sedang berlaku.
Namun perkara ini sedaya upaya sedang cuba diselesaikan oleh Presiden KEADILAN YB Datuk Seri Anwar Ibrahim yang dengan jelas dan tuntas menyatakan di dalam ucapan beliau dan kepada media bahawa satu titik temu penyelesaian perlu dicari serta dicapai bagi merungkai masalah yang sedang berlaku.
Ini juga selaras dengan langkah bagi meneruskan musyawarah selepas pertemuan Presiden dengan Timbalan Presiden YB Dato’ Seri Mohamed Azmin Ali di bangunan Parlimen sebelum kongres berlangsung di Melaka pada 4 Disember 2019 lalu.
Namun begitu, saya amat terkejut dengan kenyataan beberapa pemimpin kanan KEADILAN pada satu majlis makan malam “Wawasan Kemakmuran Bersama” yang telah dianjurkan oleh pihak Timbalan Presiden di Hotel Renaissance pada Isnin lalu.
Saya percaya majlis makan malam ini sememangnya telah dirancang lebih awal dan diadakan bagi menggantikan “Kongres Renaissance” yang terpaksa dibatalkan.
Kenyataan Naib Presiden KEADILAN YB Zuraida Kamaruddin pada majlis berkenaan yang dengan lantang mencaci dan menghina beberapa pemimpin KEADILAN antaranya Pengarah Komunikasi YB Fahmi Fadzil dan Pengerusi MPN Perak Saudara Farhash, adalah jelas melampau serta terkeluar daripada landasan adab dan akhlak.
Serangan beliau kepada keperibadian Fahmi dan Farhash ini adalah sangat mendukacitakan serta tidak menunjukkan perilaku yang selayaknya sebagai seorang menteri kabinet.
Saya turut difahamkan bahawa didalam majlis itu YB Zuraida juga dengan bongkaknya telah membongkar beberapa perkara yang kononnya merupakan perbualan beliau dengan Presiden KEADILAN.
Ini merupakan satu sifat jelik yang mana isi butiran sesuatu perbincangan dengan Presiden adalah satu amanah yang perlu dijaga dan tidak sewajarnya didedahkan kepada khalayak umum melainkan beliau mempunyai agenda tertentu terhadap Datuk Seri Anwar Ibrahim.
Sehubungan dengan itu, saya akan mencadangkan kepada Lembaga Disiplin Parti KEADILAN untuk mengambil tindakan yang tegas dan keras terhadap Naib Presiden YB Zuraida Kamarudin kerana perkara- perkara yang telah dilakukan oleh beliau ini jelas melanggar etika dan disiplin parti serta tidak boleh diterima sekali apatah lagi ia dilakukan oleh seorang pemimpin kanan parti yang seharusnya menjadi contoh dan suri tauladan kepada anggota parti yang lain.
SHAMSUL ISKANDAR MOHD AKIN
Ketua Penerangan PKR
10 Disember 2019.

0

0

votes
Article Rating
Kongsikan artikel ini


MENJELANG SIDANG APEC NOVEMBER 2020, APAKAH KETIKA ITU ANWAR SUDAH DIPENJARA?

Dalam interbiu dengan Reuters, meskipun Tun Mahathir Mohamad seperti menunjukkan keikhlasannya akan menyerahkan jawatan Perdana Menteri kepada Anwar Ibrahim selepas Sidang APEC pada November 2020, beliau bagaimanapun agak berbelit di hujung kata-katanya.
Sementara menegaskan akan menunai dan mengotakan janjinya itu, beliau kemudian berkata, ia terpulang kepada keadaan pada waktu itu.
“Setakat yang saya tahu, saya akan berundur dan menyerahkan kuasa kepadanya.
“Jika rakyat tidak mahu dia, itu hal mereka, tetapi saya akan kotakan janji saya.
“Tidak kira apa tuduhannya. Saya sudah berjanji, saya akan kotakan janji saya,” kata Tun Mahathir lagi.
Bagaimanapun, ketika ditanya jika begitu, adakah peralihan kuasa akan berlaku pada Disember 2020, Tun Mahathir berkata, “kita akan lihat bila tiba masanya nanti”.
Kenapakah setelah mengatakan akan menunai dan berpegang kepada janji penyerahan kuasa itu, beliau seolah-olah masih kabur tentangnya?
Mengapa masih dikatakan “kita akan lihat bila tiba masanya nanti”?
Mengapa begitu susah untuk Tun Mahathir mahu menyebut perkataan “Ya” atau “Pasti” bagi mengiringi keyakinannya akan menunaikan janji penyerahan kuasa selepas Sidang APEC itu?
Kekaburan yang berterusan tentang peralihan kuasa ini, jika diperhatikan seolah-olah ada kaitan dengan aduan salah laku seks yang dibuat oleh tiba-tiba dilakukan Yusof Rawther terhadap Anwar, walaupun kejadian dilaporkan berlaku lebih setahun yang lalu.
Bahkan, ia ternampak lebih ada kaitan kerana terlihat begitu cepat diambil tindakan oleh pihak polis berbanding kes “video Haziq” yang sudah berbulan-bulan tapi masih tidak ketahuan.
Dalam hal ini, setelah beberapa saksi dilaporkan akan dipanggil dalam kadar segera dan kertas siasatan di bawah Seksyen 354 Kanun Keseksaan juga telah dibuka, apakah jalan ceritanya menunjukkan Anwar akan ke penjara sekali lagi?
Apakah episod 1998 berulang kembali?
Seiring dengan kata-kata Tun Mahathir bahawa beliau akan melakukan penyerahan kuasa selepas November 2020, tetapi disusuli “kita akan lihat bila tiba masanya nanti”, adakah semua ini menunjukkan menjelang Sidang APEC itu nanti Anwar sudah pun dijatuhkan hukuman penjara dan tidak layak lagi menggantikannya sebagai Perdana Menteri?
Dalam konteks yang berkaitan, setelah Anwar dijatuhkan hukuman, apakah selepas itu kes “video Haziq” yang lebih mudah yang dikatakan membabitkan Azmin pula menyusul giliran masuk perbicaraan?
Maka itu, setelah Anwar dan Azmin masing-masing ada kesalahan dan Muhyiddin Yassin pula tidak berapa baik kesihatannya, siapakah lagi pilihan yang tinggal untuk menggantikan Tun Mahathir?
Barangkali ketika itu berkatalah Tun Mahathir bahawa beliau memang mahu menunaikan janji kepada Anwar atau memberi pilihan kepada calon-calon lain untuk menggantikannya, namun kerana mereka nampaknya ada masalah yang tersendiri, ia tidak dapat dilaksanakan seperti yang diinginya.
Lalu, selain Mukhriz, siapakah lagi calon lain yang tinggal untuk mengisi kerusi Perdana Menteri ketika itu?
Bolehkah ketika itu, sesiapa dalam PH membantah atau menonjolkan calon lain lagi?
(ShahbudinHusin 11/12/2019)

0

0

votes
Article Rating
Kongsikan artikel ini


SELEPAS KALAH TERUK DI TG PIAI, TUN M TIDAK SEPATUTNYA MELEWATKAN LAGI PERALIHAN KUASA

Apabila Tun Mahathir Mohamad mengumumkan untuk melewatkan tarikh penyerahan kuasa sehingga selepas Sidang APEC pada November 2020, tidak banyak yang gembira dengan perkhabaran itu.
Sebaliknya, lebih ramai yang kecewa serta rasa berduka atas pengumuman itu.
Kalangan orang Cina yang merupakan peniaga dan penggerak ekonomi negara, mereka merasakan pengumuman Tun Mahathir itu bermakna mereka perlu menahan sengsara lebih lama dalam kehidupan mereka.
Sejak bertukar kerajaan pada Mei 2018 lagi, harapan golongan peniaga ini tidak lain ialah agar sektor ekonomi lebih berkembang dengan beberapa dasar serta rangsangan baru akan diperkenalkan.
Malangnya, setelah beberapa bulan menunggu, ternampak tiada yang positif diperkenalkan oleh Tun Mahathir, sebaliknya beliau dilihat lebih banyak bermain politik serta menyalahkan kerajaan lama semata-mata.
Itulah yang menyebabkan di mana-mana, jika kita rajin berbual dan bertanya khabar dengan peniaga-peniaga Cina, rata-ratanya mengeluh kerana perniagaan serta pendapatan mereka yang lebih merosot berbanding dulunya.
Tidak cukup dengan itu, mereka juga tidak segan-segan menunjukkan betapa banyak ruang-ruang niaga di sekeliling mereka yang kini kosong atau sudah tutup kedai.
Lantaran itu, mereka mula menyedari Perdana Menteri yang sudah berusia 94 tahun ini tidak berdaya lagi memulih dan mengembangkan ekonomi negara ke arah yang lebih baik serta memuaskan.
Begitu pun, mereka juga tidak mahu lagi kepada BN dan harapan mereka dengan pengunduran Tun Mahathir setelah dua tahun menjadi Perdana Menteri di mana selepas itu kepimpinan negara akan diambil alih oleh Anwar Ibrahim yang lebih bertenaga, proaktif serta ada rekod cemerlang ketika menjadi Menteri Kewangan sebelum ini, sesuatu yang lebih positif akan segera terhasil.
Kata mereka, Tun Mahathir tidak perlu berada lebih lama di jawatannya sekarang dan beliau patut sedar ketidakmampuan serta faktor umur adalah halangan utamanya.
Bagi orang Melayu yang merupakan golongan pengguna pula, kekecewaan mereka tidak kurang dengan orang Cina kerana kelembapan ekonomi telah menyebabkan mereka sukar memperolehi wang, anak-anak tiada pekerjaan dan tiada lagi lebihan duit dalam duit untuk bercuti atau berjalan-jalan.
Ditambah dengan jawapan Tun Mahathir mengenai janji manifesto serta kelibatnya yang lebih banyak bermain politik dan menghuru-harakan rakan dan lawan, kebencian dalam diri mereka pun berkembang dengan sendirinya.
Tidak kurang yang secara terbuka menyatakan rasa menyesal menyokong Tun Mahathir dan mengundi PH dalam PRU14 lalu.
Mesej penolakan kepada Tun Mahathir itu secara umumnya boleh dirasa di mana-mana dan telah pun dizahirkan dalam PRK Tanjung Piai, baru-baru ini.
Keputusan pilihanraya itu bukanlah bermakna pengundi mahu menerima kembali BN atau menyokong semula MCA, tetapi lebih merupakan mesej kepada Tun Mahathir selaku “kepala ikan” agar mengelakkan keseluruhan badan ikan berbau dan membusuk dek kerana kegagalannya memberi kesejahteraan kepada rakyat.
Maka itu, apabila tiba-tiba Tun Mahathir mengumumkan hanya akan berundur dan melakukan peralihan kuasa selepas Sidang APEC pada November 2020 akan datang, tidak sedikit yang rasa kecewa dan tidak gembira dengan keputusannya itu.
Kata mereka, dengan mesej daripada keputusan PRK Tanjung Piai, tidak wajar sama sekali bagi Tun Mahathir melewatkan lagi tarikh penyerahan kuasa kepada Anwar.
Beliau, kata mereka, sepatutnya mempercepatkan lagi peralihan kuasa dan memberi peluang kepada Anwar mengambil alih teraju kepimpinan negara ini.
(ShahbudinHusin 12/12/2019)

0

0

votes
Article Rating
Kongsikan artikel ini


AHLI PARLIMEN UMNO JUMPA AZMIN DAPAT KONTRAK RM53 JUTA?

Kumpulan 17 Ahli Parlimen UMNO yang dijemput mengadakan perjumpaan sulit pada waktu malam dengan Menteri Hal Ehwal Ekonomi, Azmin Ali di rumahnya baru-baru ini dikhabarkan sudah pun mula menerima habuan masing-masing.
Habuan yang diterima dikatakan adalah dalam bentuk kontrak pembangunan infrastuktur bagi kawasan Parlimen masing-masing.
Difahamkan salah seorang Ahli Parlimen UMNO itu telah diberikan kontrak bernilai RM53 juta.
Dengan perkembangan ini, beberapa persoalan kini harus diberi perhatian, baik oleh PH, mahupun UMNO.
Pertama, mengapakah Azmin yang merupakan menteri kerajaan PH begitu bermurah hati terhadap Ahli-Ahli Parlimen pembangkang daripada UMNO?
Apakah tujuannya jika bukan untuk menubuhkan kerajaan pintu belakang melalui sokongan Ahli-Ahli Parlimen UMNO itu?
Kalau begitu, tidakkah ini sebenarnya suatu pengkhianatan kepada PH oleh menteri PH sendiri?
Kedua, adakah Ahli-Ahli Parlimen PH pernah mendapat peruntukan pembangunan sebanyak itu daripada kerajaan PH sendiri untuk memastikan kesejahteraan pengundi di kawasan yang mereka wakili?
Jika tidak, apa istimewanya Ahli-Ahli Parlimen UMNO atau pembangkang itu berbanding Ahli-Ahli Parlimen PH atau kerajaan?
Inikah yang dinamakan “kera di hutan disusukan, anak sendiri dibiar mati tak makan?
Selain itu, ketika era BN memerintah dahulu, pernahkah Ahli-Ahli Parlimen pembangkang diberi layanan istimewa dan disediakan peruntukan pembangunan seperti itu?
Ketiga, dalam Perhimpunan Agung UMNO minggu lalu, Presiden UMNO, Ahnad Zahid Hamidi telah meminta kesemua 38 Ahli Parlimen parti itu untuk berdiri serta berikrar tidak akan terlibat dalam sebarang percubaan menubuhkan kerajaan melalui pintu belakang, sebaliknya hanya melalui pintu depan serta sentiasa bersama dengan keputusan parti.
Tetapi, dengan kontrak juta-juta dan peruntukan pembangunan yang diberikan oleh Azmin kepada sebahagian daripada 38 Ahli Parlimen UMNO itu, apakah ikrar taat setia mereka masih boleh dipakai?
Apakah mereka masih benar-benar setia kepada UMNO atau lebih setia kepada orang yang dapat memberikan projek serta habuan?
Dalam hal ini, sementara UMNO harus sentiasa berhati-hati, apakah PH masih mahu berdiam diri?
Atau, barangkali ada yang memberi restu?
(ShahbudinHusin 13/12/2019)

0

0

votes
Article Rating
Kongsikan artikel ini


MAHATHIR TAK HORMAT MAJLIS PRESIDEN PH, MASIHKAH BADAN ITU BERFUNGSI?

Tindakan Tun Mahathir Mohamad mengumumkan melalui media antarabangsa tentang keputusannya mahu kekal sebagai Perdana Menteri sehingga selesai Sidang APEC pada November 2020 adalah perbuatan yang jelas tidak menghormati Majlis Presiden PH.
Harus disedari bahawa kedudukan Tun Mahathir sebagai Perdana Menteri adalah berdasarkan keputusan serta konsensus badan tersebut.
Walaupun tidak disebut secara spesifik bila tarikh peralihan kuasa kepada Anwar Ibrahim mesti dilakukan, tetapi janji untuk menjadi Perdana Menteri hanya selama dua tahun itu adalah lafaz kata yang diumumkan sendiri oleh Tun Mahathir.
Sebelum PRU14, kata-kata itu diulang beberapa kali oleh Tun Mahathir dan pimpinan PH tidak membantahnya kerana mereka merasakan proses pembebasan dan pengampunan Anwar dijangka mengambil masa sekitar dua tahun juga.
Kalaulah diketahui pembebasan dan pengampunan Anwar boleh diselesaikan dalam jangka masa tiga bulan, barangkali belum tentu tempoh dua tahun yang selalu disebut Tun Mahathir itu dipersetujui begitu saja.
Bermakna, tempoh dua tahun itu bukan saja jangka masa yang difahami sebagai munasabah oleh pimpinan PH, bahkan juga merupakan janji yang didengar di bumi dan diketahui di langit.
Untuk itu, setelah memegang jawatan Perdana Menteri, jika Tun Mahathir mahu mengubah tempoh dua tahun yang dijanjikannya itu, beliau seharusnya merujuk kepada Majlis Presiden terlebih dahulu.
Hanya setelah Majlis Presiden bersetuju, barulah beliau boleh mengumumkan perkara tersebut kepada umum.
Adalah tidak beretika tindakannya mengumumkan hasrat mahu menjadi Perdana Menteri sehingga selesai Sidang APEC pada November 2020, tetapi tidak pernah sama sekali membawanya dalam mesyuarat Majlis Presiden PH.
Kenapa Tun Mahathir tidak membawanya ke dalam mesyuarat Majlis Presiden PH?
Apakah beliau menganggap Majlis Presiden tidak penting lagi atau bimbang hasratnya itu tidak mendapat sokongan dan mungkin ditolak?
Begitu pun, dengan tindakan Tun Mahathir membuat pengumuman melalui media itu, ramai kini tertanya-tanya tentang fungsi sebenar badan tertinggi dalam PH itu?
Apakah ia masih berfungsi atau Tun Mahathir sudah kembali kepada perangai lama PM4 dahulu di mana kata-katanya adalah wahyu yang mesti dituruti?
Mengapakah juga, meskipun setelah beberapa hari berlalu, pimpinan tertinggi PH masih tidak kedengaran bersuara sama ada menyokong, menolak atau mahu keinginan Tun Mahathir itu dibincangkan terlebih dahulu dalam mesyuarat Majlis Presiden?
Sesuatu yang harus disedari oleh pimpinan dalam Majlis Presiden ialah tindakan Tun Mahathir ini langsung tidak membawa kebaikan kepada masa depan PH sebagai sebuah kerajaan.
Lagi lama beliau berkuasa, kedudukan PH akan terus merudum berikutan tindakannya selama ini yang tidak peduli nasib rakyat, meremehkan janji manifesto serta lebih banyak mencatur soal politik berbanding membina semula negara.
Jika sekarang pun kedudukan kerajaan telah jauh merosot dan merudum hari demi hari, malah semua hasil kajian menunjukkan hal yang sama, tidakkah disedari bahawa kalau sehingga November 2020 beliau ada lagi sebagai Perdana Menteri, ia hanya menyebabkan kedudukan PH lagi parah jadinya?
Namun, perkara yang penting di sebalik tindakan terbaru Tun Mahathir ini adalah perlunya Majlis Presiden PH bertegas tanpa kompromi menetapkan dengan segera tarikh sebenar peralihan kuasa yang dijanjikan itu.
Hanya dengan ditetapkan tarikh yang khusus barulah Tun Mahathir selepas ini tidak boleh lagi sesuka hati melanggar janji atau menetapkan sendiri tempoh kuasa dirinya tanpa mempedulikan orang lain seolah-olah dalam negara ini beliau saja yang pandai dan tahu segala-galanya.
Bangun dan bertindaklah Majlis Presiden PH!!
(ShahbudinHusin 12/12/2019)

0

0

votes
Article Rating
Kongsikan artikel ini


NEGARA TETAP PERLUKAN RAFIZI, WALAUPUN KERAJAAN SEMASA TIDAK PEDULIKANNYA

Hari ini barangkali merupakan hari yang benar-benar menggembirakan buat Rafizi Ramli.
Ini berikutan beliau kini bebas sepenuhnya daripada beban perundangan setelah Pejabat Peguam Negara menarik balik rayuan pembebasannya di bawah Akta Perbankan dan Institusi-Institusi Kewangan atau BAFIA.
“Pagi ini Peguam Negara melalui Timbalan Perdakwa Raya (DPP) telah menarik balik notis rayuan yang difailkan sebelum ini. Notis rayuan itu telah ditandatangani oleh Tommy Thomas sendiri (Peguam Negara).
“Ini bermakna keputusan melepaskan dan membebaskan Rafizi oleh Mahkamah Tinggi Shah Alam pada 15 November lalu adalah kekal. Kini Rafizi lepas dan bebas sepenuhnya,” jelas peguam Rafizi, Ahmad Nizam Hamid.
Begitu pun, kegembiraan bekas Naib Presiden PKR dan bekas Ahli Parlimen Pandan itu tentunya tidak dikongsi sepenuhnya oleh penyokong-penyokong beliau dalam PKR serta mereka yang rasa terhutang budi dengan banyak sumbangannya selama ini dalam usaha menumbangkan UMNO dan BN.
Rata-rata mereka rasa terkilan dan kecewa dengan keputusan yang dibuatnya beberapa hari lalu untuk bersara sepenuhnya daripada politik.
Kata mereka, keputusan itu adalah mengejutkan dan tidak sepatutnya diambil, lebih-lebih lagi dalam suasana politik semasa sekarang memperlihatkan keberadaan Rafizi dalam PKR khususnya, masih lagi diperlukan.
Rafizi selama ini banyak membuka mata masyarakat berhubung pendedahannya dalam kes NFC, Tabung Haji, 1MDB, Yapeim dan beberapa skandal yang lain.
Dalam semua pendedahannya itu, Rafizi telah berjaya mengemukakan fakta-fakta yang mengejutkan, sekaligus menyebabkan rakyat semakin sedar betapa bobroknya kerajaan yang ditadbir oleh BN dan perubahan mesti dilakukan.
Dalam PRU14 lalu pula, meskipun dilarang bertanding kerana dijatuhi hukuman di bawah Akta BAFIA kerana mendedahkan skandal NFC, Rafizi tetap bekerja keras berkempen ke seluruh negara bersama trak bergeraknya.
Harus diakui, melalui trak bergerak dan beberapa siri pendedahan skandal dalam BN itulah yang tidak harus dinafikan turut sama menyumbang kepada kemenangan PH dan seterusnya hari ini berjaya menjadi kerajaan.
Maka itu, meskipun sumbangan dan peranan Rafizi seolah-olah tidak dihagai oleh kerajaan PH hari ini, sebaliknya mereka yang pernah menolak Tun Mahathir Mohamad sebagai calon Perdana Menteri sebelum PRU14 lalu lebih diberikan laba jawatan dan kedudukan, beliau tidak seharusnya mudah mengalah, lemah dan patah semangat.
Dunia memang selalu begitu, kaca lebih menyerlah cahayanya berbanding permata.
Lagi pun, mereka yang masih menyokong dan menghargai sumbangannya tidak pernah sama sekali melupakannya.
Dengan usianya yang masih muda, Rafizi ada masa depan yang cerah di hadapannya, lebih daripada itu, berbanding ramai pemimpin dan menteri yang ada sekarang, negara lebih memerlukan kebolehannya berbanding mereka itu.
Oleh itu, Rafizi harus menilai kembali keputusan bersara yang dibuatnya itu agar dalam dia gembira kerana bebas dan lepas sepenuhnya, ramai yang lain juga dapat bergembira sama dengan sumbangan dan khidmat baktinya kepada masyarakat.
Tidak lama lagi, peranan beliau pasti akan lebih diperlukan dalam negara ini.
(ShahbudinHusin 13/12/2019)

0

0

votes
Article Rating
Kongsikan artikel ini


HASRAT MAHATHIR BERKUASA LEBIH LAMA TIDAK DITERIMA?

Sehingga ini belum ada mana-mana pemimpin utama PH tampil bersuara menzahirkan sokongan terhadap pengumuman Tun Mahathir Mohamad mahu melewatkan lagi tarikh peralihan kuasa sehingga selesai Sidang APEC pada November 2020.
Baik daripada kalangan PKR, DAP dan Amanah, semuanya masih senyap seribu bahasa.
Lebih daripada itu, pemimpin-pemimpin daripada Bersatu sendiri, di mana Tun Mahathir adalah pengerusi parti itu juga tidak ada yang tampil menyokong pengumuman tersebut.
Kebiasaannya, sebarang perkara yang diumumkan oleh Perdana Menteri, lebih-lebih lagi berkaitan perlanjutan jawatan, mudah saja mendapat sokongan, terutama daripada golongan pengampu, pembodek dan penjilatnya.
Ikut logiknya, inilah masa paling sesuai untuk mereka membodek dan mengampu Perdana Menteri serta selepas itu bolehlah menuntut apa-apa yang perlu seperti kontrak, jawatan, kedudukan dan sebagainya.
Tetapi, mengapa tidak ada yang melakukannya?
Kenapa semua orang masih diam membisu dan senyap membatu daripada mengeluarkan kenyataan menyokong?
Apakah Tun Mahathir sudah ketiadaan pengampu, pembodek dan penjilatnya?
Apakah makna semua ini?
Apakah ini bermakna majoriti pemimpin PH, termasuk daripada Bersatu, sebenarnya turut tidak setuju dengan hasrat Tun Mahathir itu dan mereka segan untuk menzahirkannya secara terbuka, takut-takut kalau Perdana Menteri tertua itu terasa hati jika mereka berterus-terang mengenainya?
Kalau setuju, kebiasaannya tentu sudah ramai yang mengeluarkan kenyataan memberi sokongan, malah berlumba-lumba melakukannya.
Fahamkah Tun Mahathir isyarat ini?
Begitu pun, melalui perbualan umum di mana-mana dan menerusi luahan di media sosial, ternyata hampir 90 peratus netizen tidak setuju dengan apa yang diumumkan oleh Tun Mahathir itu.
Mereka merasakan, jika dalam tempoh 19 bulan ini pun tidak banyak perubahan mampu dilakukan oleh Tun Mahathir dalam memberi lebih kesejahteraan kepada rakyat dan menjadikan keadaan negara bertambah baik, memberinya tempoh lanjutan enam bulan lagi hanya menjerumuskan kerajaan kepada kedaaan yang lebih bahaya lagi.
Tambahan lagi, dengan adanya gesaan Lim Kit Siang agar kerajaan menjadikan tahun 2020 sebagai tahun menunaikan janji manifesto, ia juga adalah petunjuk bahawa tempoh 19 bulan selama ini tidak banyak menunjukkan kemajuan dari segi memenuhi kehendak rakyat.
Untuk itu kata mereka, tempoh dua tahun menjadi Perdana Menteri dan menjelang Mei 2020, peralihan kuasa kepada Anwar Ibrahim, tidak dapat tidak, mesti dilakukan.
Sekurang-kurangnya dengan Perdana Menteri baru mengambil alih teraju negara, harapan kepada perubahan positif itu lebih diyakini berbanding Tun Mahathir yang sejak 19 bulan lalu ternyata gagal melakukan sesuatu yang berkesan.
Satu-satunya kejayaan Tun Mahathir sejak 19 bulan lalu, hanyalah daripada sudut politik dengan menjadikan banyak parti yang dilihat mengancam kedudukannya seperti PKR, DAP dan UMNO, sentiasa bergolak dan hampir berpecah.
Tetapi, kerana beliau sudah terlalu tua, kudrat terbatas, partinya sendiri tidak kuat dan tiada orang sekelilingnya yang betul-betul seperti Megat Junid Megat Ayob, Sanusi Junid dan Aziz Shamsuddin, semua perancangan politiknya nampak mudah dibaca dan sangkut di tengah-tengah jalan.
Ohhh…cukup-cukuplah Tun!!
(ShahbudinHusin 14/12/2019)

0

0

votes
Article Rating
Kongsikan artikel ini


KALAU ANAKNYA PUN TIDAK BERJAYA DIBENTUK JADI PEMIMPIN TERBAIK, APAKAH TUGAS MAHATHIR MENILAI KEDUDUKAN ANWAR?

Kenyataan Tun Mahathir Mohamad di Qatar semalam bahawa beliau tidak dapat menjamin penggantinya, Anwar Ibrahim mampu menjadi Perdana Menteri yang terbaik untuk masa akan datang, bukan saja mengelirukan, malah seperti bercampur sedikit niat jahat.
“Saya tidak dapat menjamin apa yang akan jadi, (atau) siapa orang terbaik untuk mengambil alih, kerana saya pernah mempunyai pengalaman buruk.
“(Pada masa lalu) saya telah menamakan pengganti saya dan kemudian mereka mengambil alih dan melakukan perkara yang berbeza,” katanya yang merujuk kepada penyerahan jawatan Perdana Menteri yang pernah dilakukannya kepada Tun Abdullah Ahmad Badawo pada 2003 dahulu.
Dengan itu, kenyataan Tun Mahathir tersebut seolah-olah mahu mengajak rakyat berfikir semula mengenai kedudukan Anwar sebagai bakal penggantinya.
Dalam kedudukannya yang sudah terikat dengan janji serta konsensus menyerahkan jawatan kepada Anwar, Tun Mahathir sebenarnya tidak berhak lagi memberi gambaran yang negatif terhadap penggantinya itu.
Tugas dan tanggungjawab utama Tun Mahathir ketika ini bukanlah untuk menilai atau meramal kedudukan Anwar bila menjadi Perdana Menteri nanti sama ada mampu menjadi yang terbaik untuk negara atau sebaliknya.
Tetapi, tugas dan tanggungjawab yang lebih penting yang mesti dilakukannya adalah mematuhi perjanjian dan tidak cuba berbelit-belit ke arah memungkiri perjanjian yang sudah dipersetujui itu.
Lagi pula, kalau beliau ada keraguan mengenai Anwar, perkara itu patut diputuskannya sebelum PRU14 lagi, bukannya sekarang.
Mengapa sebelum PRU14 dulu Tun Mahathir tidak pernah ada keraguan mengenai kedudukan Anwar, malah meyakininya untuk menjadi Perdana Menteri selepasnya?
Lebih daripada itu, adalah membuang masa, tenaga dan fikiran saja bagi Tun Mahathir jika mahu terus memikirkan sama ada Anwar mampu menjadi peneraju negara yang terbaik atau tidak bagi negara ini.
Ini kerana, jika beliau sendiri tidak dapat membentuk dan menjadikan anaknya, Mukhriz sebagai pemimpin pelapis yang terbaik dalam Bersatu dan juga negara, apakah lebih mungkin kedudukan Anwar dapat ditentukannya?
Untuk kali yang seterusnya – cukup-cukuplah tu Tun dan ingat-ingatlah sedikit tentang hari mati!!!
(ShahbudinHusin 15/12/2019)

0

0

votes
Article Rating
Kongsikan artikel ini


MENGAPA MAHATHIR SUKA CAKAP BERBELIT-BELIT?

Semakin hampir ketibaan tempoh matang dua tahun peralihan kuasa, kata-kata atau kenyataan Tun Mahathir Mohamad nampaknya makin berbelit-belit dan kian sukar difahami.
Apakah ia disebabkan faktor usia yang menyebabkan beliau semakin lupa dan tidak ingat lagi kepada janji lama?
Walaupun masih mengatakan nama Anwar Ibrahim sebagai penggantinya untuk mengisi kerusi PM8, ekor kata-kata sering menimbulkan banyak persoalan kekeliruan.
Mari kita perhatikan satu demi satu belitnya kata-kata Tun Mahathir itu:-
Sebelum dapat kuasa – saya hanya mahu jadi Perdana Menteri selama dua tahun saja dan oleh kerana saya ada pengalaman, tempoh itu memadai untuk saya memperbaiki kerosakan negara dan memulihkan ekonomi.
Tidak lama selepas dapat duduk di kerusi Perdana Menteri – mungkin dua tahun dan mungkin lebih daripada itu baru ada peralihan kuasa.
Kemudian – Tun Mahathir mengatakan jika Anwar memberi izin, dapatlah dia menjadi Perdana Menteri selama dua setengah tahun.
Kemudian daripada itu – peralihan kuasa akan dilakukan setelah ekonomi negara pulih.
Kemudian lagi daripada itu – peralihan kuasa mungkin berlaku dalam tempoh tiga tahun.
Setelah kecoh-kecoh orang bercakap – saya sedia bincang tentang tarikh peralihan kuasa dalam Majlis Presiden PH.
Dua tiga hari lalu – peralihan kuasa tidak akan berlaku sehingga selesai Sidang APEC di Kuala Lumpur pada November 2020.
Di Doha semalam – saya akan letak jawatan bila masalah yang ditinggalkan kerajaan dahulu dapat diselesaikan. Bila tempohnya tak disebut pula?
Di Doha semalam juga – walaupun Anwar adalah pengganti saya, saya tidak dapat menjamin beliau yang terbaik untuk mengambil alih kerana saya ada pengalaman buruk sebelum itu.
Perlukah disebut lagi pengalaman peralihan kuasa kepada Tun Abdullah Badawi dahulu, walhal dalam konteks sekarang, Tun Mahathir sebenarnya terikat dengan janji bersama PH sebelum PRU14 lagi?
Esok lusa entah apa-apa lagi kata-katanya yang berubah dan berbelit-belit dilafazkan daripada lidahnya yang tidak bertulang itu.
Apakah semua ini disebabkan faktor usia atau ciri-ciri Melayu mudah lupa ada dalam dirinya?
Malah, kalau ada anugerah untuk mereka yang suka cakap berbelit-belit dalam negara ini – mungkin juga di dunia – barangkali Tun Mahathirlah pemenangnya.
Dalam hal ini, selalu Tun Mahathir menyebut tentang perlunya kita sentiasa berdisiplin dalam kehidupan, bukan saja untuk memastikan kemajuan dapat dicapai, tetapi juga agar kehidupan kita selalu dihormati semua.
Ya…disiplin, disiplin, disiplin….itulah yang selalu diperingatkan oleh Tun Mahathir selama ini.
Tetapi, apakah tidak menepati janji dan suka cakap berbelit-belit itu suatu disiplin yang baik dalam kehidupan seorang manusia?
Apa yang boleh rakyat pelajari atau generasi muda contohi daripada sekian banyak cakap berbelit-belit yang dipamerkan Tun Mahathir itu?
Apalagi ia dilakukan bukan saja oleh seorang Perdana Menteri, tetapi juga daripada mulut antara warga tertua Malaysia yang sepatutnya kita hormati?
Sekali lagi, cukup-cukuplah Tun!!!
(ShahbudinHusin 15/12/2019)

0

0

votes
Article Rating
Kongsikan artikel ini


BILA PULA LEMBAGA DISIPLIN PKR NAK KELUARKAN SURAT KEPADA AZMIN, ZURAIDA?

Bekas Naib Presiden UMNO, Hishammuddin Hussein sah sudah diberikan surat tunjuk sebab berhubung pertemuannya bersama sekumpulan Ahli Parlimen UMNO dengan Menteri Hal Ehwal Ekonomi, Azmin Ali.
Pengerusi Lembaga Disiplin UMNO, Apandi Ali mengesahkan perkara tersebut.
Beliau dikehendaki menjawab surat tunjuk sebab itu sebelum 26 Disember ini.
Bekas Menteri Pertahanan itu didakwa melakukan kesalahan berkaitan “tidak mengikut perintah parti, tidak menjalankan dasar parti, serta tidak menjaga nama baik dan maruah parti” berikutan pertemuan yang dikatakan diketuainya dengan Azmin itu.
Ketegasan UMNO dalam hal ini bolehlah diberi pujian, meskipun kesalahan Hishammuddin tidaklah begitu besar jika dibandingkan dengan salah laku Azmin Ali dan Zuraida Kamaruddin terhadap PKR.
Berbanding Hishammuddin yang diberikan surat tunjuk sebab kerana mengadakan pertemuan dengan pihak lawan tanpa kebenaran parti, Azmin sebaliknya telah menerima sekumpulan musuh datang ke rumahnya, juga tanpa pengetahuan PKR dan PH, malah menawarkan projek puluhan juta kepada Ahli-Ahli Parlimen UMNO itu.
Siapakah yang lebih besar salah lakunya?
Lebih daripada itu, Azmin bersama Zuraida juga telah secara terbuka mengkritik, mencerca dan menghina Anwar Ibrahim selaku Presiden PKR dalam majlis jamuan Wawasan Kemakmuran Bersama di Hotel Renaissance pada 8 Disember lalu.
Sebelum itu, kedua-dua pemimpin tersebut turut kerap kali mengeluarkan kenyataan media mengkritik Anwar dan PKR serta secara sengaja tidak hadir mesyuarat parti selama lebih setahun lamanya.
Bila lagi Lembaga Disiplin mahu mengeluarkan surat tunjuk sebab kepada Azmin dan Zuraida?
(ShahbudinHusin 16/12/2019)

0

0

votes
Article Rating
Kongsikan artikel ini


MELEWATKAN PERALIHAN KUASA HANYA AKAN MEMUDAHKAN BN KEMBALI BERKUASA

Sebelum PRU14, semua orang yang menyokong PH sedar bahawa jika menang PRU14, Tun Mahathir Mohamad hanya akan memegang jawatan Perdana Menteri selama dua tahun saja.
Ketika mengundi logo PKR yang mewakili PH dalam PRU14, pengundi juga sedar bahawa Tun Mahathir hanyalah Perdana Menteri interim sebelum beliau harus menyerahkan jawatan itu kepada Anwar Ibrahim.
Sebelum PRU14 juga, keinginan rakyat menumbangkan BN dan menjadikan PH sebagai kerajaan bukanlah disebabkan ghairah mahu Tun Mahathir kembali sebagai Perdana Menteri buat kali kedua.
Keinginan yang paling tinggi ialah untuk menjatuhkan Najib Razak daripada persada kuasa yang dipegangnya sejak 2009.
Keinginan kedua tertinggi ialah untuk mengangkat Anwar sebagai PM8 berdasarkan sumbangannya menubuhkan PKR dan menggabungkan kekuatan pembangkang sejak 1998 lagi.
Terpilihnya Tun Mahathir sebagai calon Perdana Menteri sebelum PRU14 adalah semata-mata kerana Anwar ketika itu berada di penjara dan untuk itu, seorang calon Perdana Menteri sementara mesti dicalonkan.
Berdasarkan gelombang penolakan rakyat kepada BN ketika itu, keberadaan Tun Mahathir sebagai calon Perdana Menteri tidak lebih hanya sebagai nilai tambah saja, bukan faktor wajib yang membuatkan PH dapat mengalahkan BN.
Dalam hal ini, Majlis Presiden sebagai badan tertinggi kepada gabungan parti-parti dalam PH yang kini sudah menjadi kerajaan mestilah sedar hakikat tersebut dan tidak terlalu alpa dengan jawatan yang masing-masing sandang dalam kerajaan.
Kalau sebelum PRU14, semua perkara boleh dibincang dan dirunding bersama sebelum sesuatu keputusan diumumkan, pendekatan itu mestilah dikekalkan sampai bila-bila.
Tun Mahathir sebagai Pengerusi PH, walaupun memegang jawatan Perdana Menteri yang hampir semua kuasa berpusat kepadanya, tidak harus dibiarkan sesuka membuat keputusan mengikut kehendak hatinya.
Sebab itu, apabila tiba-tiba Tun Mahathir mengumumkan ingin berkuasa sehingga selesai Sidang APEC di Kuala Lumpur pada November 2020, pengundi dan penyokong bawahan PH terlihat amat sukar menerima hakikat tersebut.
Ini kerana yang mereka faham, Tun Mahathir adalah Perdana Menteri sementara untuk tempoh kira-kira dua tahun saja sebelum perlu menyerahkan jawatan itu kepada Anwar dan tidak wajar melengah-lengahkan peralihan kuasa dan tentu sekali paling tidak dapat diterima jika janji itu mahu dikhianati sama sekali.
Kegagalan Majlis Presiden menangani isu peralihan kuasa ini sebagaimana yang difahami oleh penyokong di peringkat bawahan dan akar umbi, ia dengan sendirinya akan menghakis keyakinan mereka kepada PH secara keseluruhannya.
Logik mereka mudah saja, kalau janji dengan seorang individu iaitu Anwar pun gagal dilaksanakan oleh PH sebagaimana yang dipersetujui dan dimanifestokan, apatah lagi dengan janji-janji yang lain?
Apabila rakyat hilang keyakinan kepada PH, ruang akan menjadi lebih terbuka kepada BN untuk menang semula pada PRU yang akan datang.
Apa jadi kalau BN menang semula PRU15 akan datang?
Berbeza dengan kalahnya BN pada PRU14 lalu adalah kerana keinginan pengundi untuk menjatuhkan Najib, tetapi kalau pengundi menumbangkan PH pada PRU15 akan datang, faktornya adalah kerana hilangnya keyakinan mereka kepada PH.
Disebabkan faktor tersebut, ia adalah alamat paling buruk buat PH kerana jika gabungan itu ingin berkuasa semula, ia akan memakan masa selama 60 tahun lamanya.
Dan ketika itu, para pemimpin PH yang sebelumnya gah dengan jawatan-jawatan dalam kerajaan, bukan saja tidak lagi dipedulikan rakyat, malah akan terus tersisih dalam tempoh yang amat lama, tidak mustahil sehingga kematian menjemput mereka.
Bagi rakyat dan pengundi, dengan tidak berani bersuara mempertahankan janji kepada Anwar, para pemimpin PH dilihat lebih mudah terlena dengan jawatan dan kedudukan berbanding mengisi perjuangan.
Sekali rakyat dan pengundi hilang keyakinan, memulihkannya pasti akan memakan masa yang lama.
(ShahbudinHusin 16/12/2019)

0

0

votes
Article Rating
Kongsikan artikel ini


MENYASARKAN NAJIB SEMATA-MATA TIDAK MENJAMIN KEADILAN DAPAT DITEGAKKAN

Berikutan akuan bersumpah atau SD oleh Azilah Hadri, salah seorang pesalah dalam kes pembunuhan Altantuya Sharibuu yang mendakwa beliau diarahkan oleh Najib Razak untuk melakukan pembunuhan itu, semalam seluruh negara gempar jadinya dengan hampir semua orang bercakap dan mengulas perkara itu.
Rata-rata menuding jari kepada bekas Perdana Menteri itu, lebih-lebih lagi SD yang dibuat oleh Azilah ternampak lengkap dengan urutan peristiwa beserta tarikh-tarikhnya sekali.
Tidak kurang yang mengatakan “habislah Najib kali ini”, manakala bekas Perdana Menteri itu tidak mengambil masa yang lama untuk mengaitkan wujudnya SD itu sebagai perancangan kerajaan PH untuk segera memasukkannya dalam lokap tanpa boleh diikat jamin.
Dalam apa juga kes jenayah, motif adalah perkara paling penting sekali dan daripada motif itulah dapat diselongkar segala kebenaran.
Walaupun SD bukan semestinya betul dan 100 peratus boleh diterima sebagai bahan bukti di mahkamah, setidak-tidaknya dengan adanya SD Azilah itu, ruang lebih terbuka untuk melihat kes pembunuhan Altantuya dibuka semula dan keadilan ditegakkan.
Tetapi, dalam hal ini, menyasarkan Najib semata-mata tidak menjamin keadilan dapat ditegakkan dalam erti kata yang sebenarnya.
Memang Najib ketika kejadian pembunuhan Altantuya berlaku, beliau adalah Timbalan Perdana Menteri, namun sewaktu penyiasatan, perbicaraan dan proses hukuman melalui mahkamah, banyak pihak telah terlibat sehingga akhirnya Azilah dan Sirul dijatuhkan hukuman gantung sampai mati.
Sementara hukuman gantung dijatuhkan pada 2015, Azilah kini diletakkan di Penjara Kajang, manakala Sirul telah melarikan diri ke Australia.
Maka itu, kita boleh bersetuju dengan kenyataan Ahli Parlimen Segambut, Lim Lip Eng yang mahu semua pihak yang disyaki terlibat, bukan setakat Najib saja, harus dibawa sama ke muka pengadilan.
Untuk pasukan penyiasat polis yang menyiasat kes pembunuhan Altantuya itu, mengapakah pegawai pengiring Najib, DSP Musa Safri misalnya, tidak pernah disiasat dan diambil keterangannya?
Bukankah DSP Musa adalah ketua kepada Azilah dan Sirul dalam tugas mereka menjaga keselamatan Najib?
Begitu juga dengan Pejabat Peguam Negara, bagaimanakah mereka boleh membuat pendakwaan terhadap Azilah dan Sirul, meskipun tanpa ada keterangan daripada saksi seperti DSP Musa?
Apakah Pejabat Peguam Negara ketika itu cuai, diberikan tekanan atau dengan sengaja melakukan pendakwaan, walaupun ada keterangan penting tidak dimasukkan?
Lebih parah, bagaimana pula hakim ketika menjatuhkan hukuman mati kepada Azilah dan Sirul, boleh menyimpulkan kedua-dua anggota UTK itu sebagai bersalah dengan mengatakan, motif pembunuhan tidak penting untuk diketahui?
Bukankah semua kejadian mesti ada motif dan tujuan, sedangkan Azilah dan Sirul tidak pun mengenali Altantuya itu?
Selain itu, mengapakah apabila rakan karib Najib, Abdul Razak Baginda yang kemudian didapati tidak bersalah kerana bersuhabat dalam pembunuhan Altantuya, tetapi Pejabat Peguam Negara tidak mengemukakan rayuan?
Jika dalam kes Rafizi Ramli, ramai yang bising apabila Pejabat Peguam Negara menarik balik rayuan terhadap pembebasannya, bukankah tidak merayu sama sekali dalam kes Abdul Razak Baginda lebih parah keadaannya?
Kesimpulannya, jika kerajaan PH benar-benar ingin menegakkan keadilan, mereka tidak harus hanya menyasarkan kepada Najib seorang saja.
Abdul Razak Baginda, pasukan penyiasat polis, Pejabat Peguam Negara dan hakim yang mendengar perbicaraan kes Altantuya dulu hendaklah diseret sekali ke muka pengadilan demi keadilan yang sebenar-benarnya.
(ShahbudinHusin 17/12/2019)

0

0

votes
Article Rating
Kongsikan artikel ini


KENAPA TIADA YANG MENDESAK AZMIN BUAT UJIAN POLIGRAF?

Susulan tampilnya pihak tertentu, khususnya pengampu Perdana Menteri yang menggesa agar Anwar Ibrahim juga perlu menjalani ujian poligraf berikutan penuduhnya yang mendakwa diganggu secara seksual, Mohamad Yusoff Rawther telah berbuat demikian, mereka seolah-olah lupa dengan kes yang lebih penting daripada itu.
Ia tidak lain adalah kes “video Haziq” yang dikaitkan dengan Azmin Ali yang kini sudah pun berlarutan lebih enam bulan tanpa ketahuan sama ada akan dilakukan pendakwaan atau disenyapkan begitu saja.
Dalam kes tersebut, Haziq Abdullah Abdul Aziz yang mendakwa pasangannya melakukan hubungan sejenis sebagaimana tersebar dalam video itu adalah Azmin, beliau bukan saja sudah disiasat polis, malah difahamkan turut menjalani ujian poligraf.
Ia adalah bagi menentukan kebenaran atau kesahihan dakwaan yang dibuatnya terhadap Menteri Hal Ehwal Ekonomi itu.
Bagaimanapun, ujian poligraf terhadap Haziq itu tidak didedahkan secara terbuka sepertimana hebohnya perihal mengenai Yusoff yang sedia melakukan ujian yang sama.
Tetapi, mereka yang rapat dengan Haziq memaklumkan ujian itu memang dilakukan keatasnya dan hasilnya difahamkan cukup positif.
Selain itu, seorang lagi Haziq iaitu Mohd Haziq Hassan Mohd Ayub yang dikaitkan dengan syarikat pelancongan yang menyaman Azmin kerana menuntut hutang sebanyak RM328,901 dan telah ditahan polis selama lima hari sebelum ini, turut sama telah menjalani ujian poligraf dengan pihak PDRM.
Haziq Hassan dikatakan ditahan polis kerana siasatan berhubung peranannya dalam menguruskan tiket perjalanan dan penginapan untuk Azmin.
Semasa ditahan dan dalam proses siasatan itu, Haziq Hassan difahamkan turut menjalani ujian poligraf untuk menentukan kebenaran dalam kata-katanya.
Hasil ujian terhadapnya juga dikatakan positif pada kadar yang tinggi.
Sebagai makluman, YHA Travel & Tours yang sebelum ini menyaman Azmin kerana menuntut tunggakan hutang RM328,901 adalah kepunyaan ibu bapa Haziq Hassan dan syarikat itu telah mengendalikan urusan tiket dan perjalanan untuk Azmin sejak lebih 20 tahun yang lalu.
Dalam saman balas terhadap YHA Travel & Tours yang menuntut hutang daripadanya, Azmin mendakwa ia mempunyai kaitan dengan konspirasi “video Haziq” yang mengaitkan dirinya.
Tuntutan balas Azmin itu juga menyatakan bahawa ibu bapa Hassan yang merupakan pemilik YHA Travel & Tours mempunyai “hubungan yang sangat rapat” dengan Presiden PKR, Anwar Ibrahim.
Mereka yang biasa dengan syarikat itu memberitahu, YHA Travel & Tours bukan saja rapat dengan Anwar, tetapi juga dengan Azmin dan hubungan perniagaan mereka telah bermula sejak lama sebelum ini.
Diberitakan hubungan itu bermula sejak Anwar memegang jawatan Timbalan Perdana Menteri dan Menteri Kewangan, manakala Azmin ketika itu adalah Setiausaha Sulit kepada Anwar.
Apa yang penting di sini, jika Yusoff sudah menjalani ujian poligraf dan daripadanya lalu timbul desakan agar Anwar perlu menjalani ujian yang sama, tetapi dalam kes Azmin, dua Haziq iaitu Haziq Abdul Aziz dan Haziq Hassan telah pun diuji dengan mesin poligraf juga.
Maka, kenapa tiada yang tampil mendesak agar Azmin lebih perlu berani menjalani ujian poligraf?
Agak-agak, jika Azmin menjalani ujian poligraf berhubung “video Haziq” itu, bagaimanakah degupan jantung, denyut nadi dan peluh memercik di tubuhnya?
(ShahbudinHusin 18/12/2019)

0

0

votes
Article Rating
Kongsikan artikel ini


UJIAN POLIGRAF LEBIH PENTING UNTUK PENUDUH, BUKAN KEPADA ANWAR

Setelah Mohamad Yusoff Rawther menjalani ujian poligraf semalam di Bukit Aman, ramai yang mendesak agar Anwar Ibrahim juga menjalani ujian yang sama.
Kata mereka, jika Yusoff berani menjalani ujian itu, tidak ada sebab Presiden PKR itu takut melakukannya.
Menyedapkan lagi rencah penceritaan, mereka menambah, sebagai bakal PM8 adalah penting untuk Anwar memperlihatkan keberanian dan kredibilitinya dalam perkara itu dengan turut sama berani melakukan ujian poligraf terhadapnya.
Seolah-olah, pada tanggapan sesetengah orang, hanya dengan berani menjalani ujian tersebut, kebenaran sudah dapat diserlahkan.
Harus difahami bahawa ujian poligraf adalah untuk menentukan sama ada seseorang itu bercakap benar atau tidak dalam sesuatu penyiasatan.
Ketika menjalani ujian poligraf, seseorang akan diletakkan beberapa sensor di badannya, biasanya antara 4 hingga 6, bagi tujuan merekodkan kadar degupan jantung, denyutan nadi, tekanan darah dan perpeluhan.
Ketika ujian dijalankan, pergerakan kaki dan tangan juga direkodkan.
Semua dapatan pada sensor dan pergerakan kaki serta tangan akan dianalisa untuk menentukan sama ada seseorang itu bercakap benar atau bohong.
Begitu pun, ujian poligraf ini bukanlah 100 peratus tepat kerana seseorang yang berlatih berhari-hari atau biasa dengan sesuatu perkara mungkin berjaya meminimakan degupan jantung dan denyutan nadinya, sekaligus kadar berpeluh di badannya akan berkurangan.
Dengan yang demikian, sebagaimana biasa kita tonton dalam filem-filem Hollywood, ramai yang terlepas dalam ujian poligraf ini.
Adakah Anwar benar-benar perlu menjalani ujian poligraf?
Dalam kes ini, yang sangat perlu menjalani ujian poligraf ialah Yusoff dan bukannya Anwar.
Ini kerana beliau adalah pihak yang membuat tuduhan, maka jika tuduhannya menimbulkan keraguan, ia mestilah dipastikan benar terlebih dahulu.
Di pihak Anwar, keperluannya adalah menyediakan pembelaan atau alibi terhadap tuduhan yang ditujukan kepadanya, bukan ditentukan sama ada beliau bercakap benar atau sebaliknya.
Namun demikian, jika pihak berkuasa mendapati Anwar juga perlu menjalani ujian itu, sama seperti yang telah dilalui oleh Yusoff, pastinya beliau tidak akan menolak ujian seperti itu.
Anwar adalah pejuang kebenaran dan beliau tidak pernah takut kepada kebenaran.
(ShahbudinHusin 18/12/2019)

0

0

votes
Article Rating
Kongsikan artikel ini


KL SUMMIT 2019 GAGAL?

Sejak awal lagi ramai yang tidak faham dengan langkah Malaysia menganjurkan persidangan negara-negara Islam atau KL Summit 2019 yang bermula hari ini.
Beberapa faktor melingkari ketidakfahaman ramai mengenai penganjuran sidang itu:-
Pertama, mengapakah sidang itu mengecualikan Arab Saudi yang dikenali sebagai tunjang belakang OIC atau Pertubuhan Negara-Negara Islam dengan keanggotaan 57 negara di seluruh dunia?
Apakah Tun Mahathir Mohamad mahu menonjolkan dirinya sebagai juara baru negara-negara Islam?
Lantaran itu, selain Arab Saudi yang tentu mengecamnya, OIC turut menolak penganjuran KL Summit 2019 ini, bahkan menyifatkannya sebagai langkah memecah-belahkan umat Islam.
Selain itu, dipercayai disebabkan tekanan Arab Saudi jugalah menyebabkan Perdana Menteri Pakistan, Imran Khan dan Presiden Indonesia, Jokowi tidak hadir sidang ini.
Jokowi sepatutnya diwakili oleh Naib Presiden Ma’aruf Amin, tetapi beliau juga memutuskan tidak hadir bersandarkan nasihat doktor yang menyimpulkan beliau sebagai kelelahan kerana melalui rangkaian tugas dalam negara yang sangat padat.
Maka, apa maknanya KL Summit 2019 jika Indonesia sebagai negara umat Islam terbesar di dunia pun enggan turut serta?
Kedua, daripada 52 ketua negara yang dijemput, hanya tiga saja yang hadir iaitu Presiden Turki, Reccep Tayyib Erdogan, Emir Qatar, Sheikh Tamim Hamad Al Thani dan Presiden Iran, Hassan Rouhani.
Apa signifikannya KL Summit kepada umat Islam seluruh dunia dengan hanya tiga ketua negara saja yang menghadirinya?
Qatar dan Iran khususnya yang memang bermusuh dengan Arab Saudi, kehadiran mereka lebih untuk menunjuk-nunjuk taring mereka kepada Arab Saudi dan seolah-olah
mereka diberi keutamaan oleh Malaysia.
Tetapi, tidakkah kesan jangka panjang hubungan dengan Arab Saudi akan dipikul oleh Malaysia selepas ini?
Erdogan, walaupun hadir sidang ini, tetapi malam semalam beliau telah menganjurkan jamuan makan malam di Kedutaan Turki bersama Anwar Ibrahim dan Dr. Wan Azizah Wan Ismail yang merupakan rakan karibnya sejak sekian lama.
Ada yang mengatakan datangnya Erdogan bukan sangat mahu menghadiri KL Summit, tetapi lebih mengambil kesempatan untuk bertemu dengan bakal PM8 itu.
Ketiga, pemilihan wakil Malaysia yang berucap dalam sidang meja bulat dan pleno KL Summit iaitu Azmin Ali, Zuraida Kamaruddin dan Mukhriz Mahathir juga menimbulkan tanda tanya ramai.
Apa yang Azmin, Zuraida dan Mukhriz faham tentang gerakan Islam dan apa sejarah penglibatan mereka dalam agenda Islam selama ini?
Apakah Tun Mahathir lebih bermotif untuk menonjolkan mereka di peringkat antarabangsa dengan manfaat yang mahu diraih ialah keuntungan politik di dalam negara?
Namun, dengan gagalnya KL Summit 2019 ini sejak awal lagi, bukan saja dari segi penerimaan negara dan umat Islam di seluruh dunia, bahkan juga pada tanggapan rakyat Malaysia sendiri, apa yang Tun Mahathir dapat sebenarnya daripada perbelanjaan besar menganjurkan sidang ini?
(ShahbudinHusin 19/12/2019)

0

0

votes
Article Rating
Kongsikan artikel ini


SELEPAS NAJIB BERSUMPAH LAKNAT, KEPERLUAN KINI JADI LEBIH TINGGI UNTUK KES ALTANTUYA DIBUKA SEMULA

Semalam Najib Razak melakukan sumpah laknat Masjid Jamek Kampung Baru, Kuala Lumpur bagi menafikan tuduhan yang terkandung dalam Akaun Bersumpah atau SD Azilah Hadri yang mengaitkannya dengan pembunuhan Altantuya Sharibuu.
Lafaz sumpah beliau adalah:-
“Wallahi, wabillahi, watallahi.
“Alhamdulillah, sejak saya memasuki usia
taklif
 hingga saat ini, saya tidak pernah mengarahkan mana-mana individu untuk membunuh seorang wanita warganegara Mongolia bernama Altantuya Shaariibuu.
“Malah saya tak pernah berjumpa dan tak mengenali mendiang sama sekali. Jika saya berdusta maka laknat Allah SWT ke atas diri saya.
“Dan jika saya benar, maka mereka yang memfitnah saya dan tidak bertaubat akan dilaknat oleh Allah SWT di dunia dan akhirat”.
Walaupun telah melakukan sumpah, dari segi undang-undang negara, ia tidak bermakna Najib telah bersih dan suci sepenuhnya daripada pembunuhan itu.
Ia juga tidak bermakna SD Azilah itu sebagai palsu dan tidak benar dan beliau dianggap telah melakukan fitnah terhadap Najib.
Selain kebenaran yang sebenar-benarnya hanyalah milik Allah, dengan tindakan berani Najib melakukan sumpah laknat ini, keperluan untuk membuka semula kes perbicaraan Altantuya dengan sendirinya menjadi lebih tinggi.
Pihak kerajaan melalui Jabatan Peguam Negara kini tidak ada pilihan lain selain perlu mengarahkan kes tersebut dibicarakan semula.
Malah, kalau boleh, perbicaraan mesti diadakan dalam kadar yang segera kerana kes ini dianggap membawa kepentingan yang tinggi kepada orang awam, rakyat serta negara seluruhnya.
Perbicaraan semula itu bukan saja selaras dengan kehendak rakyat yang mahu tahu kebenaran kes pembunuhan Altantuya, malah sebenarnya sesuai juga dengan keinginan Azilah dan Najib sendiri.
Apabila Azilah membuat SD yang mendakwa Najib telah mengarahkannya membunuh Altantuya, beliau tentulah melakukannya dengan niat serta tujuan agar perbicaraan dapat dibuka semula dan sekaligus membuka ruang kepada pembebasannya daripada pembebasannya daripada hukuman gantung yang diterimanya sebelum ini.
Begitu juga apabila Najib sedia melakukan sumpah laknat menafikan dakwaan Azilah itu, beliau sebenarnya berbuat demikian agar perbicaraan dapat dibuka semula.
Bermakna, baik Azilah mahu pun Najib, kedua-duanya memang mahukan perbicaraan semula diadakan.
Hanya dengan adanya perbicaraan semula serta memanggil kembali semua saksi-saksi yang relevan seperti Abdul Razak Baginda, bekas ketua pengawal peribadi Najib, DSP Musa Safri dan lain-lainnya, maka barulah dapat diketahui siapa sebenarnya yang mengarahkan pembunuhan Altantuya itu.
Apabila diketahui siapa yang mengarahkan pembunuhan itu, itulah sebesar-besar pesalah atau keparat yang sebenarnya.
Selama ini hanya diketahui Azilah Hadri dan Sirul yang melakukan pembunuhan itu, tetapi kerana kedua-duanya tiada motif yang jelas membunuh Altantuya, siapa yang mengarahkan mereka masih lagi misteri.
Apa lagi ketika menjatuhkan hukuman gantung terhadap Azilah dan Sirul, hakim telah mengatakan motif pembunuhan tidak penting diketahui, walaupun ia adalah relevan.
Melalui perbicaraan semula nanti akan turut membolehkan kita mengetahui sama ada SD Azilah yang mengaitkan Najib dalam pembunuhan itu sebagai palsu atau sebaliknya.
Juga akan diketahui kenapa tiba-tiba SD itu muncul dan mungkinkah ada sesiapa mengarahkan Azilah berbuat demikian.
Bahkan, dengan perbicaraan semula juga akan diketahui kebenaran tentang sumpah laknat yang dilafazkan Najib semalam dan lebih daripada itu, dengan kehendak Allah, tidak mustahil laknat akan turut menyusul kepada sesiapa yang berbohong dan pelaku sebenar yang menyebabkan kematian Altantuya.
(ShahbudinHusin 21/12/2019)

0

0

votes
Article Rating
Kongsikan artikel ini


ISU PERALIHAN KUASA TIDAK SELESAI KERANA SALAH MAHATHIR

Jika difahami betul-betul, memang betul sebenarnya bahawa isu pengganti Perdana Menteri ini sudah lama selesai.
Tidak perlu sesiapa lagi membangkitkannya, sejak dulu dan juga sekarang ini.
Ini kerana sudah termaktub dalam perjanjian yang dipersetujui oleh semua parti dalam PH sebelum PRU14 lagi telah menetapkan di mana selepas Tun Mahathir Mohamad, Perdana Menteri seterusnya adalah Anwar Ibrahim.
Walaupun tiada tempoh masa peralihan kuasa mesti dilakukan, tetapi Tun Mahathir sendiri berulang kali menyatakan hanya mahu memegang jawatan Perdana Menteri selama tempoh dua tahun saja.
Menurut Tun Mahathir ketika sebelum beroleh kuasa, tempoh dua tahun adalah memadai baginya untuk memperbaiki kerosakan negara dan memulihkan ekonomi yang dirosakkan oleh kerajaan terdahulu.
Makna kata, menjelang tempoh dua tahun iaitu pada Mei 2020, peralihan kuasa seharusnya mesti dilakukan tanpa banyak masalah dan ngok ngek lagi.
Malah, itulah yang difahami oleh pengundi yang memilih PH sebagai kerajaan pada 9 Mei 2018 lalu.
Tetapi, kenapa isu peralihan ini semacam tidak pernah selesai sehingga sekarang?
Sebabnya hanya dua perkara:-
Pertama, disebabkan Tun Mahathir yang tidak lagi berpegang kepada janji dua tahun yang pernah dilafazkannya sendiri.
Sebelum dapat kuasa, berulangkali beliau menyebut hanya perlu dua tahun, namun setelah kuasa dalam genggaman, cakapnya mula berubah daripada dua tahun kepada dua setengah tahun, kemudian sehingga ekonomi pulih, mungkin tiga tahun dan terbaru sehingga selesai Sidang APEC pada November 2020 pula.
Kedua, isu peralihan kuasa ini juga semacam tidak selesai kerana ada pihak dalam PH sendiri yang lupa kepada konsensus, sibuk mengampu Tun Mahathir agar kekal sehingga habis penggal serta ada pihak menpunyai niat jahat untuk memintas kedudukan Anwar sebagai calon tunggal PM8.
Dari segi Anwar, beliau sentiasa berpegang kepada janji dan menunggu dengan sabar bila ia akan ditunaikan.
Kalau semua pihak dalam PH, terutama Tun Mahathir dan pengampu-pengampunya sentiasa berpegang kepada janji, apa yang berlaku hari ini pasti tidak akan terjadi.
Maka, seperti kata pepatah, kalau sesat di hujung jalan, segeralah kembali ke penggal jalan.
Kepada PH, khususnya Tun Mahathir dan pengampu-pengampunya, sedarlah bahawa sebelum isu peralihan kuasa ini lebih meretak dan memecahkan sesama sendiri, cepat-cepatlah kembali kepada intipati konsensus yang telah dipersetujui dan diumumkan kepada rakyat pada 7 Januari 2018 lalu.
Jika tidak mahu kembali ke pangkal jalan, maka PH bukan saja akan terus sesat dan memungkinkan hanya sepenggal menjadi kerajaan, malah kenegarawanan Tun Mahathir sendiri akan rosak binasa akhirnya.
(ShahbudinHusin 22/12/2019)

0

0

votes
Article Rating
Kongsikan artikel ini


TUN DAIM SANGGAH TUN MAHATHIR?

Sebagaimana kita sedia maklum, Tun Mahathir Mohamad telah beberapa kali melabel orang Melayu sebagai pemalas dalam ucapan terbukanya.
Pada Kongres Maruah Melayu baru-baru ini pun beliau mengulangi lagi perkara yang sama.
Ketika ditanya kemudiannya, Perdana Menteri mempertahankannya dakwaannya itu.
“Saya ingin cakap kebenaran. Kalau saya dapati ada orang tak nak bekerja, bermakna dia tak ada minat.
“Kalau kita tak boleh tegur orang, macam mana nak betulkan mereka? Kalau dia buat salah pun kita puji, itu salah.
“Saya cuma kata, maruah orang Melayu ini akan dipulih semula oleh orang Melayu sendiri. Kita tidak boleh harap kepada orang lain, tidak juga boleh harap kepada kerajaan.
“Itu isi kandungan ucapan saya dan saya tak fikir saya buat sesuatu yang salah,” katanya pada wartawan di Bangunan Parlimen.
Bagaimanapun, hari ini Tun Daim Zainuddin nampaknya tidak setuju sama sekali dengan label yang diberi oleh Tun Mahathir kepada orang Melayu itu.
Kata Tun Daim, banyak cerita kejayaan orang Melayu yang sebenarnya boleh dibanggakan.
“Yang malas itu adalah mereka yang dapat kontrak, mereka yang dapat AP (Approve Permit), tetapi jual kepada pihak lain.
“Melayu sampai sekarang tidak malas. Kalau kita lihat kepada sejarah, Melaka dahulu jadi pusat pelabuhan yang berjaya. Itu semua (usaha) orang Melayu.
“Kita tengok yang naik LRT pagi-pagi, siapa? Orang Melayu. Yang jual nasi lemak, orang Melayu. Jadi kalau kata Melayu malas, itu tidak betul,” katanya lagi.
Adakah Tun Daim kini sudah berani menyanggah Tun Mahathir?
Kenapa?
Maka, majoriti orang Melayu setuju dengan siapa – setuju dengan Tun Mahathir atau Tun Daim?
(ShahbudinHusin 22/12/2019

0

0

votes
Article Rating
Kongsikan artikel ini


PANDANGAN MUFTI WP TENTANG SUMPAH LAKNAT

Walaupun Najib Razak sudah beberapa hari melakukan sumpah laknat dan isu itu tidak banyak lagi diperkatakan sekarang ini, tetapi pandangan Mufti WP ini wajar sekali diberi perhatian oleh kita semua.
Sekurang-kurangnya dengan membaca pandangan Mufti WP ini kita lebih faham berkenaan dengannya, tidak mudah terjebak dalam kekeliruan dan seterusnya dapat mengelakkan kita terlalu taksub untuk bersumpah laknat untuk menyelesaikan kemelut kehidupan.
Maka, sama-samalah kita baca dan fahaminya.
(Shahbudi
n
Husin 23/12/2019)

0

0

votes
Article Rating
Kongsikan artikel ini


KENAPA BEGITU BERSUNGGUH? ADAKAH PENUDUH KES ANWAR GAGAL UJIAN POLIGRAF?

Berbeza dengan kes Azmin Ali yang sudah berlarutan lebih enam bulan tanpa sebarang keputusan, pihak polis nampaknya begitu bersungguh dan bertindak agak pantas dalam kes Anwar Ibrahim.
Setelah penuduh, Mohamad Yusoff Rawther diambil keterangan dan kemudian dibawa menjalani ujian poligraf, pihak polis kini mahu melebarkan lagi siasatan untuk mengenal pasti di mana Anwar berada pada 2 Oktober 2018 iaitu hari di mana kejadian cabul itu didakwa berlaku.
Baru sekarang juga Ketua Polis Negara, Abdul Hamid Bador mengatakan ujian poligraf tidak boleh diterima di mahkamah.
Katanya, ujian poligraf hanyalah sebagai prosedur siasatan polis saja.
Tetapi, mengapakah ketika ujian poligraf mahu dijalankan kepada Yusoff dahulu, ia begitu digegak-gempitakan seolah-olah ujian itu pemutus kepada kebenaran?
Kenapa sejak awal lagi tidak dikatakan ujian poligraf tidak diterima di mahkamah?
Kenapa baru sekarang disebut ia tidak diterima di mahkamah?
Atau adakah kerana ujian poligraf itu negatif atau Yusoff dikesan gagal berkata benar, maka pihak polis kini mahu menyiasat lagi dengan lebih mendalam di mana Anwar berada pada hari yang didakwa berlaku kejadian itu?
Apakah dalam hal ini, keterangan Anwar bahawa beliau pada 2 Oktober 2018 itu sibuk berkempen untuk PRK Port Dickson diragui oleh pihak polis?
Bagaimanapun, berbanding kes Azmin yang ada video, ada pengakuan Haziq yang mengatakan Menteri Hal Ehwal Ekonomi itu sebagai pasangan semburitnya, malah disahkan juga beliau berada di Sandakan pada hari kejadian, kenapakah pihak polis masih berlengah-lengah mengambil tindakan seterusnya?
Kenapa? Kenapa? Kenapa?
Siapa pemegang kata putus dalam siasatan kes Azmin sebenarnya dan siapa pula yang bersungguh benar dalam kes Anwar?
(ShahbudinHusin 24/12/2019)

0

0

votes
Article Rating
Kongsikan artikel ini


PRU UNTUK MENUKAR KERAJAAN, BUKAN MEMPEROLEH PM BARU

Daripada semasa ke semasa, bila-bila saja isu peralihan kuasa timbul menjadi bahan perdebatan, tidak kurang yang menyarankan agar Perdana Menteri mengadakan pilihanraya umum atau PRU bagi tujuan itu.
Terutama daripada pembangkang, mereka ternampak ghairah benar dengan melihat hanya PRU saja merupakan satu-satunya penyelesaian untuk menentukan siapa Perdana Menteri selepas Tun Mahathir Mohamad.
Kata mereka, oleh kerana sehingga sekarangTun Mahathir masih tidak menetapkan tarikh untuk peralihan kuasa dan ia ditafsirkan sebagai keengganan menyerahkan kuasa kepada Anwar Ibrahim, maka mengadakan PRU adalah pilihan terbaik ke arah itu.
Oleh kerana pembangkang bertalu-talu dan tanpa jemu membuat saranan itu, kadangkala pemimpin PH sendiri, terutama yang anti, benci dan dengki kepada Anwar, turut terikut-ikut setuju dengan perkara itu.
Mereka seterusnya berhujah bahawa apabila Tun Mahathir mengangkat sumpah sebagai Perdana Menteri selepas PRU14 lalu, ia adalah untuk tempoh sehingga habis penggal dan bukannya bagi jangka masa dua tahun saia.
Lalu, mereka pun bertempik agar Tun Mahathir terus memegang jawatan Perdana Menteri sehingga PRU15 akan datang, seolah-olah mereka lupa kepada konsensus PH berhubung peralihan kuasa serta janji Tun Mahathir sendiri yang mahu memegang kuasa selama dua tahun dan melakukan penyerahan kuasa sebelum tibanya PRU15.
Sebenarnya keyakinan mereka jika PRU diadakan tanpa menunaikan janji peralihan kuasa, maka PH akan berpecah, seterusnya akan kalah dan melepaslah peluang Anwar menjadi Perdana Menteri.
Bagi golongan yang anti, benci dan dengki terhadap Anwar, tidak kira daripada pembangkang atau PH, itulah kepuasan sebenar dalam perjuangan mereka.
Dalam hal ini, harus disedari bahawa isu peralihan kuasa adalah hal dalaman PH yang perlu diselesaikan tanpa melibatkan rakyat atau pengundi melalui PRU.
Tugas rakyat atau kuasa pengundi melalui PRU ialah untuk menukar atau mengekalkan kerajaan dan perkara itu sudah pun dilakukan dalam PRU14 lalu, manakala melakukan pertukaran Perdana Menteri adalah hal PH yang sudah pun berjaya menjadi kerajaan.
Pertukaran atau peralihan kuasa itu boleh dilakukan pada bila-bila masa tanpa menunggu PRU diadakan sebagaimana Tun Mahathir menjadi Perdana Menteri pada 1981 dahulu, Tun Abdullah Badawi pada 2003 dan Najib Razak pada 2009.
Hanya apabila Tun Mahathir menjadi Perdana Menteri buat kali kedua pada 2018 lalu saja melalui PRU, tetapi ia berlaku bersekali dengan pertukaran kerajaan.
Maka itu, di mana perlunya Anwar menjadi Perdana Menteri melalui PRU terlebih dahulu?
Lagi pun, konsensus sudah ada dan calon PM8 juga sudah ditetapkan.
Kita bukannya seperti Amerika atau Indonesia yang hanya melalui PRU saja baru boleh memperolehi seorang ketua kerajaan yang baru.
Apabila rakyat memenangkan PH yang menggunakan logo PKR dalam PRU14 lalu, bermakna pengundi bukan saja ingin melihat BN tumbang, malah mereka juga mahu Anwar menjadi Perdana Menteri seterusnya selepas Tun Mahathir sebagaimana perkara itu telah dikonsensuskan sebelumnya lagi.
Ini kerana PKR yang mewakili PH ketika PRU14 itu adalah parti yang diasaskan oleh Anwar berdasarkan semangat perjuangan reformasi yang dibangkit dan dipeloporinya.
Maka itu, keperluan menunggu PRU untuk melihat Anwar menjadi Perdana Menteri adalah terkeluar daripada perjanjian yang telah disepakati oleh PH, malah beliau seharusnya diberi ruang yang mencukupi untuk mengepalai kerajaan bagi menghadapi PRU15 nanti.
(ShahbudinHusin 24/12/2019)

0

0

votes
Article Rating
Kongsikan artikel ini